url: =ZAM Thupuak :: 24 July 2016 :: ZOMI DAILY\nposted on 23 July 2016 at 2:47 pm Lomkholna: News, Newsletter, Refugee, ZAM, Zomi\nREG, RSD, DSU / UNHCR LEH MAKAITE KI MUHKHOPNA :: 21st July ,2016 Thursday ni 9:30am – 2:00pm dong UNHCR conference Hall ah UN zumpi pan Department Head REG, RSD, and Durable Solution Unit (DSU) te kilaih ziahziah in meeting thupitakin kinei thei hi.\nREGISTRATION (REG) ZAKSAKNA : UN mi a hi khinte minkhumna lampan zaksakna ah innkuan lutpihna tawh kisai in “First Come First Serve” ci-in nong laikhiat na tunga a ni mahbangin ka system sunguh ah hong kiciapteh sak hi. Lai nong khiatbaih uh leh hong kisambaih ding a, nong zekai uh leh midang te sang na zekai zaw dinguh cih limgen mahmah uh hi. Innkuan lutpih thei nailo te cihnopna hi. Lai tawh huhna nanget sangin a thulut zaw omlo hi. Phone leh email ah na ngetsangin laimah tawh huhna ngenzaw in. Zumpi ten phone set ziau sangin laitawh huhna nget thulut sazaw hi. Nang sepsak dingin zong kituat zel in.\nRSD LAMPAN ZAKSAKNA: Refugee Status Determination tawh kisai in thukhen omsa bangmah kilaihna om nai loin, gambelmi khat hihna ah ama thu a kicing tel khitciang, a lotheilo te pawlkhat kipiapia lai mah hi. Tua a hihman in na UN Card renew ciang na lutpihnopte khawng uh hong mawk tonpih kei un, interview kibawl man dihdih lo hi. Appointment tawh interview lopi in kuamah card kipia, lakik cihbang om lo hi.\nUNHCR PAN CARD PIAK DING KIPHAL NON LO: Hih tawh kisai in UN ulian te kiang dotna kinei in UNHCR Deputy Officer Mr. Brian zan nitak lai kasim kha mah a, tu zingsang UN mai ka tunciang bangmah na om sam kei, ka lungdamna khat hi cih tawh kam honna hong nei hi. Hih dan thupen hihteng bek hilo gam tuamtuam ah hih bang om theizel mah hi. Hih thu hangin laupah ding zong hi kei, gamnei kumpite tawh na kimu ding hi ung. Ahih hang gambel ih hih leh gambelmi bangin om sawm ni.\nSVP VAI TAWH KISAI UNHCR PAN SAPNA: 2015 July pan 2016 February kha sung teng a SVP/UNHCR zumpi pan in interview a ki reject teng khempeuh SMS tawh sapna na ngah kei uh leh UN zumpi ah 1st August -12th October 2016 sungteng na pai hamtang na dingun ko tangko uhhi.\nUNHCR/IOM TEN A CIAHKIK NUAMTE VAIHAWM PIH :Hih pen leitung thukhun tawh kizui a kampau na khat hi-in, kuamah kisawl theih/kikham theih zong hilo, mimal khat ciat kizawhna tawh kalsuan ding a hihmanin gamthumna lengte tawh i roadmap a kibat hang i ma suan/ban/manawh gam in bang phattuamna hongpia zo/thei ding cih zong gelh masak ding thupi mahmah a, pawlkhat te a ding a lungdam huai mahmah a bat hang I tup/sawmna atung theilo te a ding UN te thusiam tawp na hi. Hihtawh kisai a lunglut khempeuh in FRIDAY ni sim-in UN ah kikan thei a, ciah dinga UN te thukim na neih khitciang zong na-ut kei kik leh zong kikhawl kik theilai hi. Kawlgam na tunciang ut kei kik maiing nacih hang UN ten Roadmap No.8 ah na file teng hong khak cip sak khin ta ahih manin kikhel thei nonlo ding hi.\nLimtak ngaih sun in.Na kalsuanzia ding a nuai a No.1-9 bang a pai ta ding hi.\n1.Ei thu tawh UN ah vagen ding\n2.UN te tawh interview limtak bawl ding\n3.Thu a kicing tak a hong kikup pih ding\n4.UN vai nazawh khit ciang IOM hong ap phei ding\n5.IOM ten vanleng letmat hong vaihawmsak ding\n6.Lenkhiatma cidamna sitphat na om ding\n7.Leng viauviau ding na lamkiatna ah\n8.Na UN file ki khakcip ta ding\n9.IOM /UNHCR te a kisambang hong vaihawmpih ding.\nZAM FREE CARD KINGAH TA :ZAM in kumsim in man ngen loin Zomi khua kipawlna makaipite leh pawl pi kem Pastor te ZAM zumah August 1st-31st sungteng\nnisim 9:00am-6:00 pm kikal hunngahni khat peuhah ZAM Free Card nonglak na ding un ZAM zum pan zah takna lianpi tawh kong zasak uhhi. A theikha nailo a om leh MZCA,ZCMC leh kipawlna tuamtuam te pan na hilh sawnsak un.\nAZANGH DING OM A HIH MANIN PIA ZAW:Malaysia Zomi Genvai kipawlna (ZSM)ah na kipawl naikei leh hong kipawl mengmeng in, tukum Malaysia leitang pan hong nusia Zomi luang (18) te sungah nang panpihna leh gaalna a piakhia/kihel nailo na na hihlam kiphawk in. Nisim in ZAM zum ah ZSM member sum ki pia thei hi. Malaysia ah aluangphum nuama hongkuan kuamah omlo hi. Na zat kuan ciang bekin pia kenla, a zangh ding om a hihman in pia zaw in. “God helps those who help themselves”\nHymns Worship Night :Zomi Tapidaw adingin a tul theilo Phatna late ahi ZBC Labu(Hymns) late tawh Pasian phatkhopna Worship night khatnei khawm nuam ihih manin nong kihel nading un itna tawh Kha zih min in kongsam uhhi.\nAni :July 31, 2016\nAhun :Nitak 5:00pm-8:00pm\nAmun :IZCC Biakinn, Menara Putra Apartment, 1Floor, 15-1-5,\nLorong Tiongnam 5, 50350, Chowkit.\nPaidan ding: KTM ongzui te’n Putra station, LRT hong zui te’n\nPWTC, bus tawh hongpai te’n Chowkit bus stand ah tuak ding.\nContact :Pastor Haupi 011 176 01217, Sia Cin 012 661 0046, Upa Cinpi 0173791327\nZOLAI SIMBU :Zogam mipil, miliante laisinna bulpi Zolai Simbu Tanlang – Tanli dong leh namkimbu, Zolai gualhzia, Zolai Grammar tawh a kithuah laibu hoih mahmah khat RM 30 tawh ZAM zumpan kilei thei hi.\nZAM ZUMPAN LAIBU KINGAH TEng\n1. Tutmun mikang pau\n2. Eden ah ciah kik ni\n3. Cope Centenary Jubilee\n4. ZYA (Tina Jubili)\n5. Lamlak Pulpit Laibuno\n7. Bawa So Tae Sa Oat\nNgeina Van Tuamtuam KiLei thei :ZAM zum pan I ngeina vantuamtuam ahi Zopuan Design tuam tuam, Zoniik Design tuamtuam, Puanten, Puandum, Zodial(awh), Puanlaisan, Zokhi, Tanghciin, Khephiau, Zolu -khu, Zothungkuah, Zodial cih te akipan naupang puan tuamtuam te deihzahzah ki leithei hi.\nRHB Insurance kilei thei Lai :ZAM zumpi ah ni sim zum hon hunsung khempeuh in RHB Insurance ki lei thei hi. Hih Health Insurance pen a deih khempeuh in kilei theilo a, UN Card neite bekin leithei hicih mang ngilh kei ni!Insurance leina dingin UN card copy, om na inn address cih te kisam hamtang hi.\nZAM ZUMPI PAN :ZAM card tawi member khat peuh peuh, kimat kihen a tuakte kihuh den hi. Damlo zato ki lak nuamte zoto vai tengah ki buaipih den hi.Nasep nei lote nasep ki zonsak den hi. UN maban a kisam theilo te, lai kigelhsak den hi. Na kisapna bangbang uh hong zasak un. I Zomi Zumpi ahi, ZAM zum pan ka hih theih tawp un hong panpih ding hi ung.\nZato na paiciang Address kisam :Hospital ahih keileh Clinic khat peuhpeuh napai ciangin tulai tak na omna Address kisam tawntung ahih manin, aki gingsa in omgige in. Address cihciang in avengmin bek hilo a, innKhan nambat, dawlbangzahna, lampi min leh pin code cihte hi a, natheih keileh na tui/mei bil te tungah en in. Na telcian zawhkei leh tua bill te khat keng pah in.\nKimat kihen na tuahkhak leh: ZAM member te kimat kihen na tuahkhak uh leh Sia Tuangpu: 016 254 4093, Sia Go Mang: 018 202 1216. Hih phone number te kem khol/lotngah in. A hun ciang zontawm sang hoih zaw kha ding hi.\nNa UN Vai Nakan Nuam hiam? :Na UN vai lung himawhin kannop dotnop khat peuhpeuh nanei hiam? UN Department tuamtuam ah lai gelhsak nop naneih leh ZAM Member te adingin pekkhat zong mangenlo in ZAM zumpan lai ki gelhsak theiden hi.\nZAM member I cihpen ZAM Card bawlngei cihbek hilo in UN card neihkhit hanga renew/hingsak dente mem -ber hi den cihna hi. Refugee na kicih sam hang UN Card na neih naikei leh UN ten kami hong cithei tuan lohi. Tua a hihmanin Zomi na hih leh ZAM card bawl in. A mau pan pih na kisapnai kei leh huh zaw phot in.\n“ZONU TONGLUAN” pan zaksakna\n“ZONU TONGLUAN” laibu tawh kisai khathum ciang khat vei kihawm pen tukum sung aa dingin sum hong ki dong nailo phot ding hi. Maikum a kipan a la nuam te’n a nuai a nambat tawh nong zasak na dingun kong zasak uh hi.\n1. Sm En Ngaih Lun -09 2540 38348,\n2. Sm Cing Lam Lun -09 4210 60391\nZCF klang Camping Sapna :A tung a thu tawh kizuiin ZCF-Klang in Zomi sungpan Lai Siangtho bang aa pianthakna ngah nailote ading it-na tawh camp ki bawl ding a hihmanin a lunglut khempeuh ta ding ZAM Thupuak pan zeisu min tawh kong zawn uh hi.\nCamp Lutni : 18 August, 2016\nCamp Hunsung : 19-20 August\nAmun : ZCF-Klang (Biakinn)\nLut man : RM 60 leh lamsap RM10\nRev.Tuang Sian Mung (017 6082 757)\nUpa Do Khan Khual (017 249 2285)\nEvan Nang Siam Mung (016 607 4053)\nTheih Ding: Nek leh dawn leh giah nang pawlpi pan ki vaihawm hi.\nTukal zatolam buaipih teng\n1. Dai Teng Mung-Suangpi Khua, Salayang zato ah 3 veina\n2. Sian Lun(Kapteel) leh Lian Cing te Pudu Clinic ah ki buai pih\n3. Go Mun Pau(Thalmual) HUKM zato ah kibuai pih\nTukal THONGLAM BUAIPIH TENG\n1. Pau Tung Thang(Maalsuangzang) Semenyih camp pan kawlgam ciah ding kibuai pih.\nSang Sia/Siama (1) kideih :Wangsa Maju Tadika nau pang sangah lai hilh kiva English or Malay pau athei Sia/ Siama (1) kideih hi. Sun ann vak ding hi. A lunglut te’n Sia Khuppi 016 383 8014 na hopih un.\nOFFICE a sem DING KIDEIH :Office a sem ding ki deihhi.Computer tawh lai khen thei hi ding. Nasep tuam tuam zong kidong thei hi. Contact: Sia Khuppi 016 383 8014\nTzu Chi Clinic Numei nasep kisam :Tzu Chi Clinic ah numei nasem ding khat ki deih hi. Mikang, Malay leh Kawlpau sungpan namnih a pau thei hi ham tang ding hi\nI Khuado pawi muakna leh Zomi khangnote sungah ki lawm takna a khansemsem nading deihna tawh i neih ahi Zomi League ah Football(Tukpeng) leh Volleyball om ding a hih manin biak piakna pawlpi zui-in ih kipum khatzia i Zomi pihte kiang lak khawm/hopsawn na pawi zong suak sak nuam ih hihi. Khang thak Zomi te Ngim na thak, thathak,gualzawhna thak te mu dingin lungsim thak tawh hong kalsuan ciat un. A hunzui in hong ki zasak toto ding hi.“Gualzawhna pen tualpi laizang pan hilo in, na lungsim pan hongkipan khia hizaw hi./…”\nPrevious: Myanmar gamsung biakna dinmun tena ah Buddhist te kiamsuk lamah khangto\nNext: Na’ akilamdangsak numeite (Women who made a difference) ~ Pau Do Lian\n23 July 2016 at 5:10 pm\nLung dam hi\nKa Ta Aw\nZomite Ngeina le Lam DVD thak ki hawmkhiata\nTua Bel Kei’ Khuamial Hi Ve’n! ~ Rev. Zam Khat Kham\nZomi, Ciimnuai mi, Tedim mi ~ Rev. G.K Dal\nUS, Kentucky State sung aom UPS Facility ah apuakkham nasia mahmah om


timestamp: atn

url: =Zomi Refugee Resettlement Cutoff ~ Pu Zokhai :: ZOMI DAILY\nposted on 5 May 2020 at 9:15 pm Lomkholna: Malaysia, News, Refugee, Zokhai, Zomi\nMalaysia-ah Zomi naseem-tawh aseemlo-tawh tampitak om-in gam thumna-mah kilunggulh ciat-a, honkhat-in tuma kum 10 kiim-a kipan UN tawn-in US, AU, CAN, NOR, DEN, NZL, SWE cihte-ah resettlement ci-in vaki busaktheihna ngah-in Pasian’ Thupha-tawh atuultuul-in gam thumna-ah vaki busa-hi.\nUSA Kiteelna pan-in politics asiamlo, sumlehpaai asuang ngiat, minam adeidan mahmah Donang Thuam-in hongngah phetleh tua mipa’ namdeina (racism) hang-in US Homeland Security-in refugee alaák ngeihzah’ za-aseh 5 (5%)-ah khiamsuk-a, adang gamte inzong US’ hihbangbang zuihpih uhhi.\nZomite’ ading-in hih Refugee Resettlement program omlo hileh tu-a gamdang-a aciak ziahziah Zomite za-seh 95 (95%) bangpeuhmah Malaysia ahihkeileh Kawlgam-ah ki-om likliak lelding uhhi, banghanghiam cihleh gamdang-ah kibusaktheih nading lampi kinei lo-a, Lai Siangtho saángkah, akahna gamte kheém cihte longal refugee resettlement program bekbek lampi akinei ahihi.\nTua akinei sunsun lampi hongkhaak-pen Donang Thuam hi-a, namdeina lungsim-tawh Meddle-east refugees khaaktanna a-muituúm (target) ahih zenzen hang-in Zomi tuul 30 kiim Malaysia-ah tangciak-in omhi. Middle-east Arab mite-pen UN Donor haatpenteng ahihman-in UN-ah citpiak khawlgiap pah uh-a, UN nangawn adinkhawl dekphial dinmun ahihi.\nUS leh Middle-east hi-a, kuakua akitawng, akido, akikaáp zong-in Zomite’ supna, meetna khatbeék omlo cihthu mu kahihman-in Malaysia-a atangciak: Kawlgam ciahkiik dinglah baihlo, maainawt nadinglah bingcip, mangbang genthei ka’ mipihte ka’ ngaihsut ciang-in “Donang Thuam-in Tutphah ngahkei heuhlehmaw” acici kahihi.\nMaáinawt nading leh nungkiik nading lampi abingcip ka’ mipihte naákpi-in veipih-in ka’ khitui luangliang-a, tua-tawh kizom-in “Donang tuni ciangdong thupisa mahmah laaimaw?” ci-in ka’ mipih apilvaal, ateivaalte aphin kahihi. Ataktak-in genmah sakmah hau-in US politics khawng kitheisak kankan-a, “Donang Thuam-in Tutphah angah man-in huci, khaci, hici, hiaci….” cih nengnengte naák zumhuai mahmah kasa-hi.\nKa’ mipihte’ ading ka’ laainatpihna-tawh Donang amudah zoliang kahihman-in agum tantante-zong ataktak akipilsak bekmah leh Malaysia-a inn leh gam kaal-a awkcip Zomite veipih ngiatlo, awlmawhlo ahihlam-uh ataangkoko-uh ahihi.\nItna maan aneite-in amau’ omna munnuam-ah amipihte atuntheih nading deihsak-a, itna aneilo mite-in amau-bek gamnuam-ah omding, minngah nading-a cimawhte sum nengcikcik-tawh huhding, kipahtawi sakding, siagyi seemding cihpeuh hilel-hi. Apa-in ata it ahihman-in ngasa mawkpiak lo-in amatzia hilh-hi.\nKa-gengen mahbang-in Zomite’ adingbek amu, angaihsun, adeihsak mipa kahihi. Adangte kei-tawhzong kisai lawmlawm kasakei-a, kei’ huhtheih-zong omding-in ka-lamen lawmlawm kholkei-hi. Zomi vaái ka-gen ciang-in Arab, Russia, China, Iran… cihte agam leh minam huam-a tuate-tawh tawikhai maiding, tehkaak maiding thugen kahi kei-hi.\nGentehna: Kawlgam kiteelna 2015 kum-in Zomi boruak-ah NLD leh ZCD laang mahmahhi. NLD pia lehang huci khaci dinghi… or ZCD pia lehang huci khaci dinghi….. anihtuak-in thupi-tuak mahmah uh-a, ahizong-in mipi adeihsak mimal kisam hizaw-hi. ZCD-in Zogam-ah MP mun tampen ngah-a, ahizong-in mipi deihsakna-tawh masuan kimu naailo-hi.\nZomi bek toilua cih-tawh ento lehang NLD leh USDP honghi ding-a, tua-ah Zomi-tawh akisai khalo Tribal State dangte-tawh huam-a ending hilehang NLD-in alet-a kipan Kachin Gamseh-a kikaapna mulkimhuai mi tampi sihna, Rakhai Gamseh-a kikaapna mulkimhuai mi tampi sihna……\nZomite’ ading-in eleh? NLD-in Kawlgam huam-ah angah man-in bang hamphatna I-ngahkhin uh-a, ICU lamding cihkhat kigen mualmual cihkhawng longal Zomi ngiat-in I’ phattuampih bang-om ahihiam? USDP hilehzong bang lamen tuanding I-hihiam? Kawlgam bup huam-a Zogam-ah Vote piazaw dingmaw, Zomite adeihsak mimal en-a vote piazaw dingmaw?\nZogam-a akibusa hileng Zomite adeihsak mimal kuangluui peuhpeuh kapia ding-a, US-a a-om hileng zoding/lelding atuam: Gam nihna-a ka’ mipihte ka’ khualna-in Democratics Party pia limlim dinghi’ng. Tua ahihkeileh Donang Thuam pialo limlimding, ka’ mipihte lamkaal-ah atangciaksakpa….\nHihhi, ka’ timeline-a Donang’ thu kagelh-pen. US gambup huam-a politics nengcik-tawh mipihte’ haksatna amangngilh zawzen mite-pen gamdang atun-uh mipihte’n phattuampih khollo khading, sum leltak-bel dawla za-khat/nih lotkhiat man-a mipihte’ tung-ah Saviour dinmun uut maimaikhawng cianglel-bel sungnimhuai.\nMin nadeihleh dawla za-khatbek ahizong-in kipawlna min-tawh kihel likliak leteh na’ min kilangh dinghi. Ken kong’ deihsak ahihleh:\nNa’ tu, ta, tanau, meeltheih naáihuai acimawh adongtuak a-omleh dawla 50bek ahizong-in amah mimal tung-ah khaák zaw in. Na’ min kidawk loding, sazian sung-ah kihel loding; ahizong-in na’ huh mi’ ading neéktaák zawding-a, Thu-ummi na’ hihleh Vaan Kumpigam Laibu sung-ah na’ nasep kiciamteh dinghi.\nMalaysia, India, Thailand-a ka’ mipih ngaihteng-aw, Donang Thuam-in tutphah akhahsuah meéngmeéng nading thungetna-ah nana-hel tangtang un. Refugee mudahpa-in nang leh kei-zong hongmudah ahihi. Zokhai\nPrevious: Numeite a siasak thu nam (9) ~ Job Cinpi\nNext: Zingsangtung hihding pawlkhat ~ David Thangkhek


url: =Puchong Game saisung ah damiah taihin numei abuan te lakah khatpa kimankhin :: ZOMI DAILY\nposted on 16 May 2017 at 5:07 pm Lomkholna: Malaysia, News, Sawltak, World\nMalaysia, Puchong vengsung aom Game kimawlna ah damiah taihin numei abuan “robbery-cum-rape” vaitawh kisai in akihel pasal khatpa pen palik te’n mankhinta uh cih theSun pan kiza hi.\nTua akimanpa pen kum 26 aphakhinkhat hi a, Kuala Selangor aom ama innsung ah Sunday ni in akiman ahihi ci’n Serdang OCPD Asst Comm Megat Mohamad Aminuddin Megat Alias in genkhia hi.\nHihpa pen Sunday nitaklam 5:30pm hunpawl in akiman hi a, hipa tungtawn in adang khatpa zong aki sulzuih laitak ahihi ci’n Serdang Police Headquarters ah akibawl Press Conference ah thunei te’n genkhia hi.\nHihpa pen guihtheih khamtheih azanghiam ci’n aki sitciang in Methamphetamine vankham azatlam ki mukhiapah hi. Hih damiah buluhnalo, adang zong khamtheih “Drug-related” tawh kisai in nihvei bang Records aneikhin khat ahihi.\nHihpa pen Police te’n May 20 nidong kemcip photding uh a, thusitna neiding uhhi.\nPalik makaipa genkhiatna ah Video sungah buan athuak numeinu pen mangcip a, tudong Police Station koimah ah Report bawllo cihi.\nPuchong Game saisung ah Cashier numeikhat damiah migilo 2 in kikhel in abuanna Video pen Social Media tungah ki thehthang a, Netizens te’n hihbang in agamta miginalo te palik te’n amanlang in mankhia uhhen ci’n lunggulhna pulak ngeingai uhhi.\nHih buaina pen nungkal Thursday zingsanglam 11am hunpawl in apiang hiding in ki ummawh a, ahi zongin hihthu apiankhitzawh ni 3 khitciang in Game saineipa in Police Report bawlpan hi.\nVideo etnopleh: CCTV video of gang rape goes viral\nBoss pa ii genna ah Game sai ah nasem in akoihteng taimang uh a, hihbangthu apianlam katheikei cihi. Ahi zongin Social Media tungtawn in migilo te gamtatna amuh ciangin, ama sai ahihlam theipan a, tuaciang in Police Report abawlpan cihi.\nCCTV sungah buan athuak Cashier asem numeinu leh Bangladesh gammi khat damiah te lutlaitak in aom uh hihtuak a, anih un mangthangcip uhhi.\nRelated: Malaysia, Puchong aom Game sai ah Cashier numei khat pasal 2 in buanhuan\nTuaban ah hih Game saipen kumpi theihpihna ngahlopi in illegal gambling akihongsim cisawnsawn, hih thuthang aomkhit ciangin ki khakcippah hi.\nPolice te genkhiatna ah hihvai pen “Section 376 and 395 of the penal code for rape and robbery” tawh kizui in thu kibawlding cih kiza hi. ZD Sawltak #zomidaily\nPrevious: Mawtaw agu pasal nih akidelhna panin mawtaw kitaih in palik te’n liamlawh\nNext: Singapore Changi Airport, Terminal 2 sungah meikang


url: =Ka hithei hi :: ZOMI DAILY\nposted on 18 May 2018 at 11:59 am Lomkholna: News, Siamsin, Zomi\nKa at ngeisa laibu sungah ngualzawhna ding thukhun ka at aa lawhcinna a zong numei pasal mi tampi tak in noptuampih khin uh hi. Tua thukhun pen ol mahmah a hizongin khauhpai mahmah hi. Tuapen na sungtawng a kidim dongin ‘a lawhcing mahmah mi ka hihi’ ci in pulak in. Nitak nalup ding ciangin pulak in. Zing na thawh ciangin zong pulak inla sun hun awng na ngahsim in tua kammal mah pulak den in.\nNa sungah ‘a lawhcing a ngualzo mi na hihna’ kidim sak in. Hihthusim pen na ngualzawh khit taktak ciangin na um theipan kha ding hi. A hizongin tu in na sungah tuabang thu na koih phot limlim in. Na lungsim sungah um in. A sawtlo hunsungin a lawhcingmi na hihna hangin na lung hong dam mahmah lel ding hi.\nTu in ‘lawhcinna leh ngualzawhna ding thusim thei khin na hihmanin semkhia ta in. Theih ciangbek tawh koih kei in. Zing na thawhpan nitak nalup dong a ngualzo mi na hihna pulak in.\nNasep lianpi khat semding kipan nuam mahmah in a kicing ding sum a neinailo zongh na hi khathei ding hi. Lunghimawh kei in. Na sunglam pilna in na khempeuh thei aa a kisam bangin hong makaih ding hi.\nNa sunglam ah zawhna thu na kidimsak loh phamawh masa a hihna mangngilh kei in. Zing na thawhpan nitak na lup ma dong a zo ding mi na hihna pulak in. Pu laklak in. Tam veipi pulak in. Bank ah sum na nei kei ding aa na ip sungah zongh sum omlo khathei mah ding hi. Ahizongin sumlom pi na ngah thei ding hi. Hih chapter sungah thusim na mu zo hi. Mitampi in a zat khitsa hiaa a kizanglaitak leh thuman thutak a hihna mailam ahzong i ki hilh toto ding hi.\nHih thu in bangmah neilo bangmah theilo mite makai lianpi dongin koih to hi. Nang a’dingin na hong sepsak thei aa na kiphal leh na kiphal loh bek in thu hong khen ding hi. Na sepsak leh na hongsem ding hipah lel hi.\n(Na deih te pulak in. Na piannop dan pulak in. Na lunggulhna te pulak in. Ka cidamna hoih semsem hi ci in. Ka mapai semsem hi ci in. Ka semthei hi. Ka nei hi ci in. Laisiangtho in ‘na kamgah na ne ding’ ‘na kampauna bang aa hong piang te sanlohphamawh hi’ ci hi.) Siamsin Library\nPrevious: Vondeih Kep Ding – 146 (Dimno’ Pa)\nNext: A manpha mahmah mihing khat nahi hi\nPu Tual Khan Suan: Political Science ngah lungdam pihna


url: =Zomi leh Chin gamthumna tungsa te sungah apiangkhin thu :: ZOMI DAILY\nposted on 13 May 2018 at 1:03 am Lomkholna: News, Refugee, Zomi\nGamthum zuan ding a kisa gamnihna ah gambel a om UNHCR siau Zomite tungah ka zaksak nop mahmah thu. A tamzaw pen case bawltawm a piang vetlo thu, a piangbang a gen vive ihih na ah ka tanu galkap ten hong buansak, kazi hong ki buansak, ka pasal/ka pa mang, kazi/kanu mang, ka tapa mang, ka tanu mang cih bang a case bawl te na kisik hun uh ani hong tung kha thei ding hi.\nNa case bang linlian in nangtung hongtung kei phial zongin na Innkuan sung ah noploh na, buaina, sihna, man na, ki khenna koi ci hiam khat a hong tung dingin na ngaihsun ngei hiam? hihbang thusia hong tung ngei kenteh na ci ngam hiam? Nang tung leh na innsung ah hong tung ciang lamdang sa kei in maw! Na Zuau gah a ne nahih lamtak natel thei pan bek ding hi.\nHihbang thu kong gen ciang lamdang sakna anei tampi i om kha ding hi. Norway katun zawh kum7 bang a pha ding hi ta, kong genna hangin ah ka theih mahmah, ka ki naih pih, kaki kholhpih, ka lawm, kaveng, ka paamte tung pan ka sin khiat thu ahi hi.\nCase manlo a bawl pen kum nih, kum thum khit teh hong tung takpi mawk hi ei, nang le kei in i telpihloh hang amau na ki tel mahmah lel uh hi. Hong tun khit teh bel poitak sam ei maw, cih bek tawh hun bei ziau a, i kisik hang lah hih theih ding bangmah om nawnlo, Case i bawl ma in ngaihsun ditdet le hang ngam huai hetlo bektham lo in Pasian zuau a khem ihih lam ki phawkna pi hangin Pasian in hong maisak lel na inteh cih upna tawh kal i suan tek uh hi.\nHell khuk tun na ding Case manlo a bawlbawl khong i khak ding zong lau huai mahmah hi. Christian innsung pan khang khia ihih na ah LST sung a kigelh thu tawh hong kituak thei hetlo mawk hi.\nHihbang tuahsiat na a thuak kei bekin a milip, ahi zongin ka theih innkuan 8-9 bang omta hi.\n1. Motor accident cih bangin (Zomi leh Chin sungah)\n2. Lam et lohpih a sihna cih bangin (Zomi leh Chin sungah)\n3. Tanu/Tapa maw lamkhial gop guihtheih, nightclub khong ah peuh hun zang (Zomi leh Chin sungah)\n4. Thau tawh ki kaplum cih bang (unau Chin te tungah tungnuam pha diak)\n5. Gilo, guta a vak, lampam khong giak cih bangin (unau Chin te tungah tungnuam pha diak)\nA Case uh hoihtak va dong leng a tung a kagen bang teekteek zuau thu vive tawh gamthumna na tung te vive ahi uh hi.\nAmin te uh kong gen loh hang a paisa nung kum sung News pan ahi zongin FaceBook pan na sim khak ding uh hong lam en ing. Mung Pian, Stavanger, Norway\nPrevious: Kalaymyo ah Pasian nasem Pastor khat numei buanvai tawh thu kibawl\nNext: A ki leh ngat Jonah Kamsan na (The Jonah paradox)\nIhpu ihpa te’n paunak aa na ei, “Thallam cilsiat ei tung tu,” ci in nang zong na innkuan, tanau, naihuai sung ah a sawtlo in ong tung ngeingei ding hi ei… na ciam teh le cin ong sawt nawnlo kha mai ding hi ei… mi ih KO leh a thaltang eilam ah ong ki hei thei ai maw… Zomi te pil’vang hun ta…


url: =Nuntakna tawh lamhilh numei manpha Siamahnu :: ZOMI DAILY\nposted on 20 November 2019 at 6:23 pm Lomkholna: Liantuang, News, Zomi\nKhat vei Laibung khua ka pai kawmin Khaikam khua sunga Siamah Dim Lum Mangte inn ah ka bang hi. Nu Man ( Siamah nu nu ) na om a, naupang tan 5 tan 6 gual ding thum khawng na om tiltel ahih manin,” khan in gual nei a cih dan a, na lawm na gualte ong hawh ngeingai ahia” ci in ka ciamnuih hi.\nNu Man in hi peuhmah kei ei, I sang siamah nu thusiamna hi ei, khat vei ong ciah leh a sangnaupangte pawlkhat ong tonpih zel in, pawl khatte paipih kik in pawlkhatte ei inn pan sangkah sak ni ong ci ziauzaiu, ei le ei zong nungta zolo dekdek hi ve hang, bang tawh an vak dingin bang tawh sangkah sak ding I hi hiam, ka cihleh nu aw ei sang amau hamsa zaw tham hi. Tua ciang hih naupangte in lai theinuam mahmah ahih manin hih lai pan sang kahleh khuasuak baih zaw ding uh hi, ong ci ziau hi ci in nu Man in ong gen kik hi.\nNuntak hamsa sa mahmah ahih hangin a tanu lunggulhna le khentatna pen thupi sa veve ahih manin a tanu thu gen nial tentan se nawnlo ahihna angtang takin ong gen kik hi. Nu Man in a gen na ah, siamah nu pen a nasepna Tuivial Zang Khua apai ding simin a kisap van le nate bangmah lei mel loin a sangnaupangte ading suaklu, moh cihte banah naupangte ading van le nate bekbek lei den keii ahih manin nang bang ne dinga bang zang nawn ding na hi hiam, na neih zahzah tawh naupangte ading bekbek na lei liang ka ci thei zel hi ci in ong gen kik hi.\nTu in ahihleh sangnaupangte a it mahmah siamahnu, cimawh gentheite lainat in ama nek tang a khen vuavua siamah nu, a pa a om nawnloh hangin a nu a lungmuang sak mahmah siamah nu, numei no khat ahih hangin innkuan sungah pa dinmun a la nu, tagah gentheih teng sin in ama khut le khe tawh nuntakkip ding a lunggulh den nu, ama kum zah tawh kituak loin u le nau khua le tui a phawk mahmah nu…, hih leitung ong nusia ta hi.\nA awm pan thau tawh kikap in a nungzang ah pailet hi. A sin a lung teng zan niknek hi. Anusiat ding sangnaupangte, ama tha le ngal a ngak a nu le a sanggamte lung himawh lua mahmah ahih manin a hu tawpna sang nuam mahmah lo hi. Nak leplep hi. Akhua panin Cikha kipua a, Cikha pan in Tonzang kipuak hi. Tonzang pan in a hutawpna sang zo pan hi.\nTu ni Siamah nu in sangnaupangte lai hilh thei nawnlo, a innkuanpihte banah a kuama ciat ading dahna kahna lianpi hi ta hi. Ama lungtang a pailet thautang in mi khempeuh lungtang ong kha phei lai hi. Na lua mahmah hi. Dikngek ong kha in lungsim pumpi ong zen ngaungau hi.\nHih bangin I gam sungah dahna kahna ong tun kithahna pen a taktak in mimal vai hi lo hi. Gam vai kumpi vai ahi hi. Gamdang mi khat in I gam sungah ut bangin sungtum pusuak in gammite nangawn thusim het loin ui gawh ak gawh bangin ong bawl theih pen khasiat huai hi. I gam ong nopnehna hi. I Kumpi a simmawhna hi. Gammite ong thusim lohna ahi hi.\nKi thutuak loin a om zelzul gam le minamte kinopneh mahmah hi cih thu siamah nu in a nuntakna tawh ong lakkhia hi.\nSiamah nu ong theihsak ahi I gam sungah lungmuanna bitna a om lohna thu pen kitheihmawh bawl kei ni. Kumpi thuneite MP te in panmun ong la dinga mipi in nung thuak ding hi hang.\nI gam i lei ah thauvui thautang, zum le hiam tawh hih bangin a cikzethuai kithah kivauna ngongtatna thangtatnate a inntek khak hetlohna dingin mimal kimin i thungetna hi sak ni.\nAma gam huam hihna le sang department hihna tawh H.E Pu Pau Lun in a kisam bangin ong makaih loh phamawh ta hi. Dahna khituite nasepna tawh nul ding hi hang. Hih bang dan thusiate ong kibehlap lohna dingin thungen ding hanga, a kisam bangin kalsuan in sem khawm ding hi hang. Lungsim khempeuh tawh, Liantuang\nPrevious: Zomi Siama khat thautawh ki kaplum\nNext: Global Zomi Idol Tonzang Sub-center kidemna lawhcing


url: =Kawlgam leh Mualgam "Genuine Federal System" cih kammal kinialna om\nApril 5-6 ni UNFC leh USDP kiho uh a, alangnin vua thului uh enkhawm uh hi. Ahihhangin USDP in Revolutionary Armed Ethnic Groups cih kammal leh Genuine Federal System cih kammal 2 pom hamsa ahihmanin, ni 2 kiho beh uh a kithukimna aham ( single text) khat bel suahkhia zo uh cih kiza hi.April 5-8 sawt lawh hi.\nHih aham ( draft) pen apawltek vuah ciahpih kik ding uh a, tua khit ciang May kha sungin UNFC leh USDP tukhawm kik ding uh ci hi.\nMualgam UNFC leh Kawlgam UDSP te tutan, gambup kikapkhawlna ( Nationwide Ceasefire) a ding kithutuahna, ngahzo nailo uh hi.\nMay kha ciang khatvei tukhawm kik ding uh a, fedral leh galkap lam tawh kisai kiho lai ding uh ci hi.\nNationawide Ceasefire kithukimna ah, Mualgam te'n ceasefire khutpi mek zawh kha 3 sunga political dialoque pan ding, tua dailoque ah federal vai gen ding ci uh a, tua pen Myanmar USDP leh Army in hamsa sa niloh uh ahihi.\nMyanmar in Genuine Federal cih kammal mahmah kihta uh a, Myanmar Armyte thinktank pawl ahi Egress te puaisar kammal ahi " Power Sharing leh Resource Sharing" cih hong tahtah uh ahihi.\nMay kha ah Nationwide Ceasefire khupi amek zawh uh leh, Political Dialoque om dinga tua ah USDP-NLD-UNFC ci in , kihona hong om kha thei ding hi.\nCeasefire leh political framework ding bek zong hizah sawt ahihmanin, political dialoque pen hisang sawt zaw lai ding hi.Panglong kithukimna daan hong neih kik uh leh zong, parliament ah USDP tamzaw ahihmanin, 2015 khit a hong kah dingte lam-etna tawh, ahun kizekaisak tek ding ahihmanin, vaisiang pak theilo ding a, vai khempeuh 2015 khit a hong kah dingte kingak tek leh kilawm ahihi.\nMay kha kihokikna ah Ceasefire kithukimna sungah Genuine Federal System cih kammal akiguang zawh kei leh, may kihona zong,tua nangawn kikhinto thei lai ding ahihi.\nNungdeuh in Myanmar Election Commission Chair Tin Aye in, 2015 Election pen kum bei kuan December khong in kibawl zo pan ding ci hi.\nMi khempeuh in 2015 kiteelna khitlam mitsuan ta uh ahihmanin, 2015 masiah sung bel huih vive tawh , hong ki vikvik ding uh cih kimu khol thei ta hi.


url: =Pawltuam ~ Hau Za Cin :: ZOMI DAILY\nposted on 15 December 2015 at 10:25 am Lomkholna: Article, Hauzacin\nLeitung ki pimpei in Ni leh Kha te hong thak zel a, hun lui ten mual khum in Hunthak leh nuntakdan thak hong kiheikhia zel hi. Nuntakdan lui te kinusia in a thak kizang to zel a, i pi i pu khang a gualnopna te mai lamah kinusia pahta ding hi. Tu in zong tampi a kinusia khin hi a, tuate lakah ‘Pawltuam’ zong kihel hi. Keizong ka theih zawh livei (kum 4) ka kuan a, tua lai ka hun zat dan leh nuam ka sak dante, lauhuai ka sak dan te ka gennuam hi. A thei nailo, a pai ngei lo zong bangzah hiam Zomite sungah i om ding ka lamen a, tua ahih man in bangci kimat, koi bang mun hi a, bang hun hiam cih saulo in ka gen masa nuam hi.\nA. Pawl- tuam: Pawltuam i cih ciang in Buhpawl pen puan tawh hiam, lai tawh hiam, tuam cihna hilo in, Buhpawl sunga Zusa awm pen a taikheh nading khempeuh ah, a kiim a zawi teng ah pang a umcip, a tai nading omlo a tuamcip (umcip) cihna hi.\nB. Pawltuam hun: Singtang lonei te ading in November kha tawp lam in Buh kila a, December kha bul in kisat khin hi. Lo lai ah Tual ki ziik a, tua pen ‘Buhtual’ kici hi. Lo kham lak ahih manin tual zikloh in mun zang omlo hi. Tua Buhtual ah Buhphal te kipuakhawm in kisat hi. Nidang in tau kidawh a kicil hi. Tua buhpawl te a tual kiim ah kipai hi. Buh pen pawl tawh kium Buk kilam sungah kisung hi. Tua Buk pen ‘Sekbuk’ or ‘Buhbuk’ kici hi.\nLo lai ah Buh kia te tawm ding Zusa nam khat a awm kang ‘Pawlzu’ a kici te buh lak zawh ciang hong pung a, ‘innzu’ bel omlo hi. Pawlzu pen puang philhphelh a, a awm kang in limci mahmah hi. Lo lai buh kia te ne in a gaih uh ciang guah hong zu a, tua pen “Pawl delh guah” kici hi. Hih pawl delh guah zuk zawh ciang in lo lai a buh om sunsun te zong hong po pah uh ahih manin pawlzu te ading in buhpawl sung leh buhbuk sung ate a limci pen hong suak a, Pawlzu in buhpawl sung ah lut kipan pah uh hi. Hih buhpawl sunga zusa omte pen zan in ‘ngen’ tawh a kim, a zawi ah kipang a, mi khat in buhpawl tung ah diangin zusa hong hawlkhia hi. Tua zusa hong taikhia pen ngen tawh kikhuh in kibenglum a, tualthungkuah sung ah kiguang pahpah hi. Mi 4-10 kikal khawng in kipang a, mi nih khawng buhpawl tungah kidiangsak hi. Buhtual khat ah zusa 20-30 mat theih hi. Hih buhpawl kiim pen buhkung bul po lai ahih manin sun in kihahsiang masa a, sun a hah manloh te zan in zong kihahsiang tawm thei hi. Kha tanglo zan in kuan te Datmei bei mahmah hi. Tua bangin buhtual khat zawh ciang mun dang ah kipai zel a, lo zau a let leh zanhah baih mahmah hi.\nBuhbuk te zong a gei ah kipai in damdam kiumcip a, a nunung pen ah a zusa ‘hawlpa’ dingin zui a, a pangte kiang ah “hong hawlta ing ei” ci kawmin dam in buhbuk umna ciangkang tawh hong sat kheuhkheuh a, tua ciang buhbuk sunga zusa omte pen khatkhat in hong tuakkheh uh a, a zawi ah hong tai in, a zawi ah a pangte in tai suak saklo in ngen tawh na khuh a, a ngen ah awkte benglum in a thungkuah ah a pua pahpah hi. Hih siam leng a vekpi in kiman thei hi. A hawlpa in khat vei thu in hong hawlpah gawp leh zusa khempeuh lenkhat suah in tai gawp uh a, ki man khin manlo thei hi.\nC. Zusa matna: Zusa matna ding a tuam vilvel in “ngen” kiphan a, tua pen “Zusa ngen” kici hi. A zaina tong leh khap, a sauna laam khat leh anglang khawngin kiphan hi. A sau lam in a langkhat ah ngentang kibulh a, a langkhat lam ah ciangsau khat tawh a khaina ding kiphan a, khau kivawh hi. A ciangkang mong ah kilen a, pawlkhat in a lai ah len, a ngentang leh a ngen lang (half) khawng lei lak zusa zawi ah phah, zusa tai in tua ngen a phul ciang a ciang kikhiasuk a, zusa taang, awk hi. Tua zusa pen beng lum in thungkuah ah kiguang pahpah hi. Nopci ziah ziah veve hi. Sawm val khawng man leng i thungpi gik pah hanhan sam hi ei!\nD. Heih, keimah Pasal! Ka Bethlehem Bualkot nusia a ka Nazareth Murlen zuan a 1981 January a ka pem ma un ‘Pawlzu’ cih ka za ngeikei a, ka bil ngek ading in zaknailoh kammal ahi hi. Ahi zongin Murlen ka tun ni un, “Murlen ah lungdambawl pawi Pawlzu tawh kizang hi,” hong kicih ciangin Pawlzu theilo ka hih manin ka dot leh zusa hi ci uh a, lamdang kasa hi. A zingsang ciangin ‘zusa ciim’ ka meh pah uh a, tua ciangin pawlzu bang hiam cih ka thei a, bangci mat uh hiam cih ka thei naituan kei hi. Ka Pa Dal (Siapi Khai Za Dal) te zong a lawmte tawh va kuan uh a, tual thungkuah dim hong puak uh ciangin ‘kei zong ka kuan hun om ding a, tua ciangin bangci mat ding cih ka thei ding hi’ ciin ka ngaihsunsun hi. Tua bang ngaihsun kawmkawm in meikiangah tu in sianglo pipi in ka zusa ka em keukeu hi.\nTua zawh kum guk hong kivei 1987 kum in Mualzen gam lo in kinei a ka lawm U Cin Ngaih Lian in, “Pawl Tuam ding kuan sawm ung hong zui in, kisin tawm ding, na khatvei paina ahih leh phamawhlo hi,” hong cih ciangin kei zong ka zui pah hi. Amau zusa matna ding ngen (fishing net) leh ann tuun hong pua in amau a ka zangkhawm uh hi. Nitum hun in lo ka tung uh a, lampi a ka ‘ngen ciang’ (fishing stick) satsate uh ka ngen uh ah bulh in khua hong zingta ahih manin Pawltuam dingin ka kuankhia uh hi. Pasal guk pha ung – U Cin Ngaih Lian, U Gin Deih Kap, Suan Ngaih Mung, Ngin Suan Thang, Dong Go Lian leh kei (Hau Za Cin). Kisiam hetlo ahih manin tampi ka taisak uh hi. Zusa te in buh koihna buk ah buh ne uh a, tua pen ngen tawh ka umcih uh hi. Zusa hong tai ciangin ngen tawh khuh in leilak ah kibenglum a, thungkuah sungah kipua zel hi. Kisiam nailo ahih manin ngen hong phul uh ciang bawh gawpgawp in ka man kha kei zel uh a, lo lai ah ka delh uh hangin ka phazo tuan kei uh hi. Tua zan tungsolkhapi tangin nuam mahmah a, a tawplam, khuavakkuan lam ciang Pawl leh Sekbuk (Buhbuk, Ansal) ah a tam taina “a zawpi” ka theita uh a, a mansiam deuh lawm U Cin Ngaih Lian ka pangsak uh a, ka tuahsia lua kei uh hi. Buhtual khat ah khawl in ka em uh a, an tuun tawh meh in ka ne uh hi. Zan a ka nek bang teng uh ka kihawm uh leh giat (eight) ciat in ka tanglai veve uh hi. 8 x 6 = 48 khawng kiciahpih cihna hi.\nA thumveina ka pai lai un Buhtual ah zusa ka em uh a, ka nek laitak un ka gal vuah Sapi hong ham ka za uh a, tua ciang khawlsan in meizial in inn lam ka zuan uh a, zusa zong kamcip pah uh hi ding vakkhia ngam nawnlo uh hi. Sapi pen kizahtak ciat hi. Ka zusa em gimnam uh za hi kha ding hi.\nKum 1991: A tungah kum 1987 pawltuam ka gen khin zo a, lauhna tawh inn lam kiciah, kizuan hi napi hih kum in tua bang ka tuak kei uh hi. 1987 a ka tuak uh zong makaipipa in kei hong hilh sim bek a inn tun ciang lawm dangte hihilh ngam pan bek hi. Ken tua bang pen vasa ham lamdang deuh kasa lel a Sapi ahih lam ka thei kei hi. Hih kum in zusa lah tam lualo ahih manin tawm bang a kisiamzaw deuh hangin kiman tam tuanlo a, mihing khat in zusa 14 pai khawng bek kiman hi. Buhbuk sung sangin buhpawl sungah tamzaw hi napi lo pen zangsung hilo khamlakpi ahih manin zusa umcih ding ollo hi. Lo zong kigamla a, lo khat leh lo khat kikawmna gamla leh kigim lua ahih manin sawt kivak zolo hi. Kelcilui gal gam lo in a kineih kum ahi hi.\nKum 1993: Hih kum in valukkhuai keen nuai phei Rabung tawh gamgi kawn kiang teng lo in kinei a, gamla ahih manin kileh in kikuanlo hi. Gamvak sapel giak kawmin kituam a, vot lua ahih ban ah a gam daamlua, tuikailua ahih manin zusa tamlo a, zan khat in 52 khawng mi 4 in kiman thei bek hi. Mehkhat kimanzo liailiai cihna hi. Hih hun in ngalkhat “puul” leh zawng “puul” khawng kimu thei zel ahih manin ki tuahsia lua lo hi. Sapel gamvak kumpi in kham ahih manin sakap samat kiphallo a, sa “puul” muh leh bek kila thei hi.\nAhi zongin zusa tam pen kum 1994 ahi hi. Traupi kici gam, hauhpi kum a lo neihna Murlen khua gal mual gam hoihna lo in a kineih kum simin zusa tam hi. Gam zong lumzaw deuh ahih man hi ding hi. Lociing sawmli val lak pan lo 18 khawng bek ka tuam man uh a sun a sa puul zon ki ut zel ahih manin zanhak in kituam ngeilo hi. 1994 Masi leh Kumthak kikal hi a, nitak ann kham zawh ciangin upate in hong paipih vua Buhsatna tual khat ka ah buhpawl kiciang viatvuat khat ka tot uh leh (a tung ah ka dian uh leh) lo nawl ah a ging gamgam khat ka za hi. Lawmte kiangah, “Tua a ging gamgam bang ahia?” ka cih leh tawmvei ka khuangaih dide khit uh ciangin zong bangmah zalo uh ahih manin “bangmah hi kei” ciin giahbuk lam hong zuatpih uh hi. Kal thum khawng suan pan cih ciang Ngal hon ka phawng uh a, lo sung pan lo nawl ah taikeek ngeingai uh hi. Kitheikhol hileh tua zan zong “ngal puul” kimu kha ding hiven! Kumthak muakna ding e.\nZan nai 11:00 tan khawng ka tuam zawh un giahbuk ka tungkik uh a, a tam manpen kidemna ka nei uh a ko mau thungkuah ciat lehkhup in ko mat zusa bangzah pha cih ka sim ciat uh hi. Kei a “tei tawipa” in zong ciangkang tawh 6 ka na satlum a, a tawmman pen ka hi kei hi. Lupma in ka em khin uh a, zingsang ciangin tei tawi (giahbuk ngak) Pa Pau (Upa Cin Pau) em ding omlo in ka hihpih khin pah uh hi. A thau tata 33 khawng mi 7 nek dingin 100 val ka mat lak uh pan in ka tengkhia uh a, tua te a huanpah hi.\nZan thum sungin zusa 320 khawng ka man uh a, pawlzu kining gawp, kikham gawp mah leh pawltuam nuam kisa deuhdeuh a, kei hial hoh ka siam deuhdeuh pan hi. A hawl leh a pang a lem dandan in ka kikhekzel uh a, Pa Hau Za Nang buhtual a a lian vive kua ka mat laiin kimuang pian in ‘tu zan kei a man tampen hi ning’ ciin ka gen a, ahi zongin buk ka tun uh ciang ka sim ciat uh leh kei mat 21 bek napha in, lawmte in 25, 26, 24 cih khawng na man uh hi. Kimuan na bang hiau kei mawk ei.\nNuam kisa mahmah hi ding hiven, cik ciang pawltuam in ka kuankik thei tam cih ka siamsinna Shillong vangkhua pan ni 50 vingveng a pai khit zawh ciangin ka ngaihsun kik hi. A nopna taktak pen gensiamna tawh kilakkhia zo lo a, kamsiam in banlo hi. Thu leh la siam minthang Shakespear in zong pawltuam kha henla, a thu hong gelh kik leh a nopdan, a hihna taktak kilangsak zah dongin a gelhsiam tuan peng ding ka um kei hi.\nAwle, kum hong kivei a, hun leh nite hong beibei kik mateng in hih bang HUN NUAM pawltuam kimu kik pak nawnlo ding hi. Lungzuanhuai lua sa ing. Hih kum pawltuamna lo pen ka nu hong nusiat kuma lo neihna ahih manin lungsim ah thu tampi hong ngaihsun kawm sak a, pawltuam zong a nop ding zahin nuamzo lo hi.\n“Na nua ciang vailo kuan in, zupawl tuam ing sen tunnu aw,\nSa bang na tatna, von teng na khualna lote tulta,\nGalkhua dak in maimit suan leng laidip nem in,\nLakmai luankhi in zel, Lai ah na sang,\nKoi ah sawlbang heita na hiam, ka sen tunnu aw.\nAlbang dah om lohna thangvan siang na tun ciang,\nNa tawi sanggah von mom no teng hong ensuk inla,\nNa heina mun leh mual hawla ka vak kawikawi lai un,\nNa sakmel muh ding lah omlo zongin, tun aw,\nAnbang kong it man uh hi, mu bang kong ngaih man uh hi.\n[February 20, 1995 SHILLONG]


url: =Zomi te Ciin thucin thuthang (4): Lauman maw, Sikha taktak mahmaw ~ Thang Siangh :: ZOMI DAILY\nposted on 12 April 2015 at 9:20 pm Lomkholna: Article, Thangsiangh\nZomi te Ciin thucin thuthang (4)\nLauman maw, Sikha taktak mahmaw\nMihing maw sikha: Pumpi pen nucia-pacia kipha ta hi. Nu leh Pa in ahihleh omdan luheekdan enin lametna lianpi tawh hong mitsuan uh hi. Mawkvakvak hun in hong khengpian ta hi. Bangkhat peuh sephun tung hi. Kilungtuakpih numei khat peuh omkha leh, bang masuanin nungta ding, ci-in lungsim gim hi. Sumzon sin dingin kakuan khia hi. Sumzian neilo kahih ciangin vokmul kaikhawmin kakholkhol hi. Khi-awhlai suutin kizuak hi. Tua bang nengtawh kipanin kazin khia hi.\nLomzaang khua-ah vanzongin kapai a, meeltheihte khat na om hi. Zingan nekhin phet sunsiah pheel tunin kapaikhia hi. Lomzaang khuakhung mualvuum kakhum phei hi. Kadaak ciangin Tedim-Tonzaang mawtawlam kaang heethaat kamu a, ” hipan paisuk leng, mawtawlam kiman pak ding hitah,” ci-in mualdung zui-in lozau kantanin kapai hi. Ka upmawh bang lo hi. Mawtawlam na gamla mahmah hi. Tualzaang mawtawlei katunleh ni mualah kinga suk lian hi. Kagilkial lua ahihmanin ka anphel hongin Zalui-tui tawh kameh hi. Tualai katun phetleh pasal kum-30 gualpawl ding khat, kapam aa khawlmunah, theikung kisaatliam lipliap nuai ah, tuipuan-ip menglipliap khat kuahin hong khawl hi. A thungsung veelveel a, kei hong en nuamlo hi.\nAnne kaman ciangin kavan kisuanin kadin leh amah zong hong ding pah hi. Kei kapai ciangin amah zong kamai-ah napai hi. Laam-10 hal khawngin kamai-ah napaipai hi. Khuamui hong kipan hi. Lei keu mahmah ahih ciangin khua khalvakin taang heha lel hi. Tua bangin kapaipai uh hi. Amah mawtawlam zuizui-in pai a, lamdawt lampelh kaphak ciangin kei katotai hi. Mawtawlam kamat toh ciangin kamai-ah laam-10 hal mahin napai hi. Mawtawlam leh lamdawt pen gamla mahmah kikhai hi a, bang hangin kamai natung thei mawk hiam, ci-in lamdang kasa hi.\nAma nung kazuizui hi. Khua khalvak sung ahih ciangin vommelmel bekin kimuthei ta hi. Ngalhawk luanna hawkguam luino khat kaphaak laitakin, guamsung panaa poto singsaang hong kising ziahziah hi. Mupi khawng leengkhia hiding hi, ci-in ka thudon keileh, abul panin hong lok ziahziah hi. Keizong kadeekmul hong tho a, kakhuasikmul tho-in, ” mihing nahihleh si o, sikha nahih leh si o,” ci-in mikaangte khol suangtum kiciang tawikhopkhop tawh khuah sukin a kiim a paam teng kadeng phial mang hi.\nTua khit ciangin, kalu beemcia mahmah a phatawh kibang a, kalau mahmah hi. Tualzaang lam tawnin kapial hi. Tualzaang phakma ka khangzaang Ciktui geiah khuahaang meide thum kualpampamin kidelh uh hi. Lutang khuttum ciacia tolkeukeu ngentang ahi hi. Leisungah tumdaudau zel, hong pusuakin Cik kiimah kidelh zel uh hi. Suangtum la-in den kasawm a, hong heh zenzen leh, khua tungman kei kha ning, ci-in Tualzaang kadelh hi.\nLawm anneek laitak tawh kituak a, zunungin gamlum mahmah uh hi. Migamlumna innkhat ah kalut hi. Keipen sikha kihta aa lambaang kahi hi. Zukhamsulin hong ngaai petmah uh hi. Ka luksaih hong saang a, innsunglam ah tumpih hi. Kei zu hong suahin an hong pia uh hi. ” Nataam dia,” hong cih ciangin ” paisuak ning” cikhamawk kahih ciangin, anneek khit ciangin laupipi in kapaisuak hi.\nTua zan pen mawtawlam lianlua a, kei neulua ka kisa hi. Zan khuamial sungah laupipi a, tangkhatguak pai taitai pen lamsau tuatan kamangngilh thei kei hi. Zingsang nai-3 Lawibual aa Bu Kap Za Thang innsaap katupa kiang katung hi. Sun tawlnga-in Tedim khuasung kavak hi.\nLusei tapong ten Tedim hong lakni zan ahi hi. Tuni dongin mihing hiam sikha hiam, katelzo kei hi. Kahanlohman hiding hiam, lau acihin kalau hi. Meidee kamuh a lu khuttum cia pha a, aktui bang aa tolkeukeu pen Cik sungah lutsek pusuak sek, Cik kiimkot aa taikaukau pen zong kamitkha ah mang ngeilo hi.\nAhih hangin tuhunin hibangdan tawm mahmah ta hi. Banglam zangin mihingte khem ahitam mailam ah kikumkum ding hihang.\nJapan gaalven khit ciangin, Phalbi hunsung innnuai ah sikha tau den hi. Khatveivei, ka pii Song Dim innnuai ah taauu thei zel hi. Nupi taimate in zan 12 dongdong tu-in khaukheek uh hi. Khuata khuaneu te ah nai-9 in mi gamdai mahmah ta hi. Sikha taauu pen nai-10 pawlin kipan hi.\nA kipatcilin dammawhgim bangin neukhakha-in taauu tihtih a, a sawt ciangin guultawng thawn auau-in taauu hi. Innsual zui-in kheng ngamngam hi. Ka pii un, meilahciim khat de-in niinphiatna awngvangsin hongkhia sai-in, meikuang khesuk hi. A et ciangin voktal thau mahmah khanglam nga aa tu kamu hi, ci hi. Amau khawi pen vokkhial neu khiukheu khat ahi hi. Tangvalte tho khengkhangin a nawh uh ciangin, a phaitamtual ah voknophei minsa lumlatlatin hong kia, ci uh hi. Amau lau-in tawm ngamlo uh hi.\nKhanglui papiten a gen ciangin ih biak Pusa in biakding hong ngen hi, ci uh hi. Ih Pu ih Pate biak dawituamtuamte pen namtuamtuamin kihil thei hi. Bia nuam kei leng a taimang ding hilel hi.\nSikha taauu pen ageinai veneh leng gamlapi hizel, paikhia leng innnuai mah hizel a, asawtlo-in deekmul tho a, lauloh phamawh hi. Tuhun ciangin kiza nawnlo hi. Dawi mah hizel leng ding hi. Biciing ah naak thei hi. Lampai laitakin liangko khawngah naak thei hi.\nKhampat Church pastor kasep laitak ahi hi. Tuikhal ah Hang Khan Zam kici naupang khat om hi. A nu pen meigong hi-a amah bek ta nei hi. Khagilo in a omna peuh kawizuihin gamtaang hi. Logiak buuksungah ihmu laitakin buukkongpua aa kikoih baalke tawh dengdeng hi. A ciah ciangin lamtawntungah suang tawh deng leipiil theh a nongkaisak mahmah hi. Khatveivei anbeel sungah eek nakoih hi. Hang Khan Zam omna khempeuh tua bangin gamtang hi.\nPawlpi tuamtuam panin Dawi hawlkhia dingin pai uh hi. Bangmah lawhzolo uh hi. AG siate khat nipikhat sung antangin thungen hi. Tua khit ciangin dawi hawlkhia dingin vakuan hi. Vaimim kung tawh nadeng hi. Sawbua panin khangno pawlkhat va kisin uh hi. Antangin thungetsak hi. Kilamdang tuanlo hi.\nKei hong sam a, zankhat giakin katam hi. Hunbawlin thungetna kanei uh hi. Tua laitakin Hang Khan Zam pen kagei-ah katusak hi. Ngawngkawi kawmsa-in lasa-in thu kangen uh hi. Tua laitakin meikhuk a, singkhuah-amtumtawng khat hong leeng a, Upapa ngawngzang khaphei hi. Hunman lian leh, tuibeel tungaa kikoih gaalkaphai tuihaidim tawh hong leengphei leuleu a, Kham Hau paangguh hong khaphei leuleu hi. Ciah dingaa kapaikhiat ciangin, innmai bikhanuai aa om tuikoihna kuangzawn khat hong kilawn leuleu a sualtung hongtuto daap hi.\nAmeel muhtheih hilo a gamtatnate lauhuai thei mahmah hi. Keizong bangmah lawhzo lo-in kaciah hi. Kapteel khua ah tua bangmah piangngei ci-in kaza hi. ” Inntual aa navok lian pen tawh hong bia in,” ci-in kihil hihtuak hi. Khanghamlam ten Pusadawi kitom hi, ci uh hi. Tua dawi pen khatbek hinapi, tulnih bang pha thei hi, ci-in gen uh hi.\nSatan Dawimangpa inbel ama tactic hong kheeltoto ding hi. Lawkihun aa tactic pen tuhunin muibun nawnlo hi. Kamsaang peuh hong kineih ding hi. Sawlna ngah ing ci-in mikhat peuh gim hong pia ding hi. Kidawm ni.\nPrevious: Zomi te Ciin thucin thuthang (3): Sikha pen Sahing maw, Dawi maw ~ Thang Siangh\nNext: Na lung ngai ve lawm?


url: =THU HONG NGETSAK NUNG – Tears Gospel Ministry\nA tung gual a menu omte sung panin Contact Us a cihna ah na min leh na lunggulhnate na gelh lecin Topa Pasian kiangah thu kong ngetsak ding uh hi. Na Lungkhamna, na khasiatna, na dahna, Topa ih ko ding a, na lungdamnate zong Topa ih ko ding hi.\nVanglian Topa Pasian in thungetna hong dawng takpi hi, cih ih mu ding a, lungdamna ih ko kik ding hi. Thungetna in bangzah takin vang nei hiam? cih ih tel ding hi. “Lamet bei-in om kei in, Vanglian Topa Pasian ih nei hi.”\nCiimnuai vontawi Zomite adingin khitui tawh thu a ngen ngen Khitui Gospelte’ thungetna tampitak ih biak Pasian in hong dawng khin ta hi. Cinate in damna ngah uh a, Dawiveite nangawnin damna ngah uh hi. Kum 10 val kawng nuaisiah a zawcipte dingin lampai thei uh a, ta nei theilo numei tampi in ta nei uh hi. Khamtheih guihtheih a zongsang khangno tampitak kikhelin Pasian tate cihna ngah uh hi.\n«HAICIIN CRUSADE LEH MAWTAW ACCIDENT\n8 Responses to “THU HONG NGETSAK NUNG”\nHey, I am the first on tearsgospel.com who commented POSTs. Would you be the second one?\nlung dam ei sia thu nget na ah nong hel sak ding in ah tu lai tak zomi te ki pum khat na ding leh ki thu tauh na ding a hi zong ci dam na ding gam sung gam pua aom u leh nau nu leh pa zi leh ta ta ding thu nget na ah hong hel sak un tua leh ih kawlgam mah mah zong thu hoih tka in kum pi te in hong vai hawm hong pi nang in thu nget sak ciat ni lung dam laia t muanpi\nMuanpi aw, na lunggulhnate Pasian in hong tangtunsak nadingin Khitui Gospel panin thu kong ngetsak uh hi.\nTuilang khua Cialpi a ding Pasian min thanna ding thungen ni\nIh lawm ten hong hopih kik nai lo uh hi, March kha lam kumpi sangkhak lam ciang hi leh ka cih uh hi ven, a ni ding kibikhiah thei lian nai lo suak hi. Kithu za kik ni maw\nContact Us ah zong at sam a tung leh tung lo hong piah lo a hih man in hih lai mun ah khat vei hong at kik ing Lungdam Sia.\nThu Nget na ding Huh nget na\n1.A lam dang tak in Pasian in 2013 Kum sung in kei tung ah a vang liat na thupha nam cin Lei tung hauh na Lei tung thupha hong piak na ding .\n2.Zomi Zogam sung ah Pasian thupha te a zel khia a pia khia zo ding ka hih na ding.\n3.Tu tak gam dang a om ka hih man in ka nut siat Ka inn kuan te tawh ci dam tak aa ka ki muh kik zawh na ding.\n4.Pasal ka hih mah bang in Pasian in Zi hoih zi man pha hong piak na ding.\n5.Pasian thu thei nai lo Pasian Muang zo nai lo mi tam pi Pasian kiang ka tut zawh na ding.\n6.Lei tung ka nun tak sung in Leiba sangba ka neih loh na ding.\n7.A beisa kum sung ah Lungkham na van gik tampi tak in hong buang in lamet bei mahmah in ka om aa 2013 kum ka lungdam kum ka mapai kum Pasian kiang pan aa hong pai Lungnop na Hauh na Ka ngah na ding.\n8.Tu kum 2013 kum in Pasian in A ma Hoih na tawh ka inn kuan pih te tawh cidam lung nuam sin nuam tak aa ka ki muh kik nang uh.\nHih thulu8 teng hong gual zeizai ing na phawk bangbang un Thunget na ah hong na Phawk un Zeisu min thawh hong cial ing LungDam\nMuangpu aw nong lai khak hong tung hi. Thu ngetna hong kikhakte print khia in Khitui Gospel thungetna buk sungah kikoih in thu kong ngetsak uh hi. Pasian in na lunggulhna hong tangtungsak ding hi.\nLungdam mahmah hi lei tung ah bangbang a hi zong in thu nget na lo tawh bang mah a piang thei hi lo aa i nun tak sung in Pasian thupha ki lung gulh mahmah hi mitam pi te in leitung hauh na a mawk na hi cih thu tam vei pi ka na zaza aa hih hang in Topa aw nang kiang pan hong luang thupha a hih nak leh mawk na het lo in kei bek hi lo mi tam pi i phat tuam na Thupha hi pel mawh ding hi cih ka lam et na hi Lungdam mahmah ing sia aw ken zong thunget na ah hong napan pih tawn tung ning i sep i bawl na khem peuh ah Pasian in hongthu kim pih in hong matut pih ngiat ta hen,,,Amen!


url: =Zomi leh Zogam Hiah/Hihlaai-ah/Hihtak-ah/Hiai-ah! :: ZOMI DAILY\nZomi leh Zogam Hiah/Hihlaai-ah/Hihtak-ah/Hiai-ah!\nposted on 30 May 2015 at 2:07 am Lomkholna: Article, Politics, Zokhai\nLai Siangtho Kammal-tawh gualhsukna:\n“Pasian’ Kumpigam note’ sung-ah (The Kingdom of God is within you) Luke 17:21)”. acih mahbang-in gam leh minam vaai taktak-pen minam aneite’ lungtang sung-ah a-om mateng “minam it” cihbang om ngeilo dinghi. Lungtang cihciang-in pumpi sung-a khuttum cia sabawk apum bilbel (heart) cihziau lamsang hilo-in, itna, veina, deihsakna, laainatpihna cihte khempeuh’ bulpi genna ahihi. Pasian ZEISU-in, “…….. na’ lungtang khempeuh-tawh na’ Topa Pasian it in” acih ciang-in lungsim ngaihsutna (mind) genna hilo-in “veina (feeling, emotion, psych, soul)” agen ahihi cihteng thukong honna cipak lehang!!!\nMatthew 6:21., Luke 12:34\n“Na’ neihmanpha omna-ah na’ lungtang om dinghi (For where your treasure is, there your heart heart will be also)”. Lungtang-pen taanglaai Israel paukam-ah lungsim’ sang-a athuukzaw tham-a genna hi-a, Paunaak 23:26 – Ka’ tapa-aw, na’ lungtang hongpia in (My son, give me thine heart) cih ciang-in, adiak-in ngaihsutna khempeuhte’ bulpi, zungpi, ngaihsutna leh theih theihna khempeuh apianna guipi acihna ahihi. Deihna-ah “lungsim” cihteh ngaihsutna leh theihna hi-a, “lungtang” cihciang-in tua ngaihsutna leh theihna khempeuh apianna bulpi ahihman-in “… na’ lungsim hongpia in” ci lo-in, “…. na’ lungtang hongpia in” aci ahihi.\nKammal zatzia mahmah-ah “lungtang” azangh mite abaan zolo ding-a hong kisehphial ahidiam “heart” khempeuh-ah “lungsim” ci-in hong kimuam, hongki thun mawk-a, “give me your mind,” cihlam tawn ahihman-in Pasian’ thuzuui te-inlah Pasian it taktak zolo, alim leh kam bek-tawh., minam it te’nlah alim leh kambek mah-tawh, lawmta, beh, khua leh tui nangawn lungsim ciangbek mah-tawh., khuahun zil-in kihei ziauziau, sumlehpaai zil-in kikheel ziauziau, minlehza zil-in kidang ziauziau., banghang? “Lungtang” piakzia hongki hilh ngeilo, lungsim ciangbek asaangpen itna akisak khaak ziak ahihi ci-in ka-ummawhhi.\nTaanglaai-in “lungtang” agen ciang-in itna, hehpihna, laainatpihna, deihsakna, veina, cbt khempeuh’ bulpi agenna-in kizangh-a, ataangpi-in “soul” and “psyche” kha, khalungsim genna ahihi. Cidamna lamsang nunnasilsuuisiamzil (biology) siamsinna hongkhan ciang-in lungtang-pen ngaihsutna leh theih theihna, veina cbt’ bulpi hilo, tuate’ bulpi-pen Khuak cihthu hongki nungmuh hang-in tuate akimuh masiah Greek lungngaihsiampi Socraties, Plato, Aristotle te’ hunlaai nangawn-in “Lungtang”-pen ngaihsutna leh veina khempeuhte’ bulpi-in sehlaai uhhi. Tua ziak-in, Lai Siangtho sung-ah ngaihsutna, theih theihna leh veina khempeuh’ bulpi agen ciang-in “lungsim” ci niingniang lo-in, “Lungtang (Heart)” ci’n zangh uhhi. Zomite’n banghang-a ‘lungsim’ zangh kiaukuau ahitam?\nZomi Khang Tuihual gaal-et lehang, minam it cihteh atung-a lungsim niingniang hilo-in lungtang taktak-tawh itna bangzah I-mu dinghiam?\nLungsim-in tampi ngaihsun thei-a, angsung hamphat nading, minngah nading, meet nading leh mite’ phat nading cihte ngaihsun thei-hi. Lungtang-in ahihleh tuate khempeuh tel mahmah ahihman-in tuate angah nading muituum-in nei selo-in itna leh veina khempeuh bulphuh-in thugen lasakna leh sepna ama’ hihtheih khopkhop-in nei to-hi. Taanglaai kammal-ah hazaatna, minthannopna, kiphatsakna, duhhopna, huaihamna, aangsung theihna, deihgawhna, giitlohna leh hiamgamhnate ahihleh lungtang pan-a hong pusuak-mah hinapi “lungtang” kici lo-in “satak (fresh)” Galatians 5:19., 5:24 ahizong-in, “…angsung (self)” Matthew 16:24., Mark 8:34., Luke 9:23., kici-hi.\nZomi sung-ah “minam makaaipi” I-cihcihte ataangpi biakna lamsang-ahzong makaaipi vive ahihtawh kituak-in hih “makaaipi” ci-a I-minvawh mite-in minam-pen lungtang-tawh it lo-in pilna-tawh it hi ci-in kamu-hi. Pil thei mahmah uh-a, cidam thei mahmah uhhi, ahizong-in amau’ makaih mipite naakpi-in thazawm-in huih’ muut nana-ah hoisuk saksek-in hoito saksek uhhi. Khat hongdawk, “Chin hikhang, Zomi hihang” cisek., apaam diak-ah, “Ei Zomi Chin te” cisek., Zomi’ thu gengen kineih, “Chin teng mawtaw tungpan khia un acihteh ‘ko Zomi te-zong mawtaw saap pia ung'” peuhci-in Zomi kicihcihleh Chin akicihna lak-ah vaki kausi-phuum tantan, thugen angaite nangawn-in theilo zah-a hong mengcip….\nZomi minam makaai minpua deuhdeuhte ataangpi-in “lungtang neilo” uhhiam cihnop-huai mahmah-hi. Minam’ ading-in 1962 kum pan-in tuni ciangdong Zomite’ kisaktheihpih mahmah khop-a minlian zaliante ka’ en toto-a, minam’ ading lungtang anei khat mahmahzong kamu kei-hi. Ka’ etna mitliimlang a power tawmlua-hiam cihbel ka-thei kei-hi. Makaai ulianpite agensia-nuam hilo-in, minam vei kahih man-in angsung nusia ngam zahdong-a minam naseem “omngei-hiam” ci-in asuutsuut kahi-a, ka-mu kei-hi. Amau’ angsung nusia cih genloh, atungsiahte-in asawi-et khaakding bekbek kihta-a minam’ ading bangmah aseem cihthadah agen-a agen ngamlo hontang vive ahihlam ka-telcianhi.\nKhalkha khawng-ah University khawng kilamleh alungdam gawpding mite’nbel hongna telsiam unla, Zogam-ah University genloh College nangawn omlo, High School gina sana-zong omlo, library kician-zong omlo, surgery namtuamtuam kibawl theihna zato gina-zong omlo, mizawng daaipaamte’ zat zawhding, lei zawhding zah-a zatoneu leh zatui hawmna phual khatbeek omlo, leitung-ah a free-a akibawl Tuberculosis (TB) nangawn NGO-in a free-a apiak nasann sum kila sawnsawn, NGO om sunsun pan-a a free akingah peuhpeuh mihau ulian teng-in buplaak zawlaai, apau ngamzong om tuanlo, “minam it” kicici bilbel, “minam it” akicici te nangawn-in tuabangte duhgawh seem zawlaai…..\nLungtang neilo vive’ vaaihawmna nuai-ah kidiahcip I-hih man-in mipi’ muhna ciangciang-ah zatui ahunbei (expired) te tawmnono-in lei-in siahuante-in amau’ private-in zuak-tawh, sut-tawh, piak-tawh naakpi-in mipihte’ sisan teep/dawn ngeekngeek-in hau hanhan ahihna leh aphinciil mahmah kumpite-in hongpiak sunsun taangpi taangta’ zatding lampi, leiį, innpi cihte lambuu (engineer) te-in tua vante azanghding taangpite’ sisan-mah dawn/teep-in alomlom-in sum ngahthei cih mipi-in mu ahihman-in tute tate’ ading thungen khempeuh-in “Siahuan leh Engineer,…” suah nading bekbek-mah ngenpah., ahoihlam-in azuun-nuam a-om zong-in, ataktak-in Kawlgam level-a siahuante leh lambuu te’ neek theihzia muhna tungtawn-a lunggulhna ahihi.\nGentehna-in, Man Suang Leiį akibawl nading USD 1000 kumpite-in dawi’ havang kaal-ah hongpia cipakni! Lambuu Pu Peng-in tua budget zeekding kumpi-ah ngen-a, aveengpa Pu Lawi-inzong kumpi-ah ngen-hi. Anihtuak-uh’n Man Suang Leiį kiptak, khotak leh hoihtak-a bawlnuam hilo-in, ama’ angsung-ah bangzah lemtum theiding cih duhhopna bek-tawh tua sum zeeknuam akituh ahihi. Pu Peng-in ngah cini: USD 100-tawh tungsiah maai-et., 100-tawh lawmte’ kam huu., 200-tawh vanlei., sepdingteng taangtha thagum-tawh sawl., ama’ ipsung-ah ??? Tuapipi-mah, “Laaituite leh akhua kiim-ateng ka’ khualna-tawh ka’ nasep…” cizawlaai., akam ahuk khitsa te’nzong, “Pu Peng mawkbel note ciangciang’ gensiat ngamding hilo., note’ ciangciang’ batzawh deksuaiding hilo.,” cici lel-uh….\nNamdang lak-a makaai minthangte ataangpi amau’ thuakna, kipiakkhiatna, angsung nusiatna leh minam’ ading zumkong maangkong phuutngamna, anngolh akuulleh ngolhngamna, kolbulh khaukhih thuak akuulleh thuakngamna cihte-tawh aminam pihte’ maai-ah dingngam, pangngam uhhi. Zomi makaai ulian-a I-neih sunsunte amau’ ankuang nusia ngam cihthadah amau’ ankuang themcikzong asukha loding thute nangawn-ah taangtawng pekpan-a amau akhawi atote’ mit-heek kihta-in meikhup khekhe lel-uhhi. Amau’ ankuang asukha hetloding zato, siamsinna-a kipan mihing’ nuntaak nading-a aphamawh (essential., crucial, fundamental) silte nangawn aphu-ngam omlo (om lehzong lawhcinglo ahitam kiza ngei khollo)., amau’ ankuang sathau-tawh zol pihpiahleh akamlim ngaungau, tutphah khawng atuam-a nei leulau, …… “hausa’ ziak-in kuangzawn baan” acih bang-in amau’ khatehkia adawl ngei mite-in ahihleh pumgup, pumphat, pumpan giapgiap, tuateng-tawh taanglaai kumpite kisadekphial-uh hileh kilawm!!!!!\nHihte khempeuh aziak namtampi om ding-a, tuate’ lak-ah “Lungtang kihello itna” -pen guipi khat hiding-in kaseh-hi. Kuamah mimal-a kawkna omlo-a, anawkkhaak a-omleh bawkzek-a akinawkkha hiding cih eileh-ei kisuihmaam pahding ahihi. Hihte tuaci ahihteh paampaih ni-ei cihna hi zenzen lo-in, hihbang angsungtheihna leh duhhopnate ahithei zah-in khiam ni-in, “Lungtang”-tawh minam it theihding, “Lungtang khempeuh-tawh TOPA it theihding” kisin panpan taloding I-hihiam cihna ahihi.\nKhenkhatte-in “thubeisa suutsuut, khantohna omlo” ci-in amu-zong omhi. Amau’ muhna-zong amau-tawh kituak hipah dinghi. Leitung-ah alawhcing minam, mimal peuhmah hunbeisa amangngilh, akitheihmawhbawl kuamah omlo khadinghi. Abeisa-a khialhnate mawkkoih kiuhkeuh lo-in naakpi-in research bawl-in, tua muhkhiatte (findings)-tawh tu-a kalsuanna puahto, zuunto ahihman-a akhangto hizaw-hi. Hunbeisa kinaaksuut phalua kisa-in Plato, Aristotle, Albert Einstein, Karl Marx, Charles Darwin, Emeil Durkhem, August Comte, Sigmond Freud, Carl Rogers, cbt taanglai lungngaihsiampite’ thuluanteng-mah naakpi-in thusinna-in kinei-a, tuate’ tungpan-in tu-a kalsuanna akipuah toto ahihi.\nZomi mipilpite’n ahihleh “apiang laaitak thu-ah” cihkhat nei uh-a, “apian ma-in apian nading geelkholhna (project)” nangawn paampaih phial uhhi. Dahhuai mahmah-hi. Thu khatpeuh apian ma-in geelkholhna, sehkholhna, khaukaih kholhna a-omlohman mah-in ahongpiang thu khatpeuh’ tung-ah kithuhual tak-a bawhkhop theihna, sepkhop theihna omlo pahpah-hi. Project omlo-in thu khatpeuh hongpian lehzong alum alet-in hongpiang lel-a, kitoknawina leh kitukalhna bekmah-tawh mualkhum den-hi. Abeisa-a muhna leh saannate ataangpi khangthakte-in paihkhiat kuul ta-hi.\nGiinkholhna (Project) lo-in masuan lianpi kipang ngeilo-a, kipang mahlehzong ahiding bang-a lawhcinna leh taangtunna om ngeilo ahihman-in Giinkholhna neihding ahihi.\nGiinkholhna-ah lungtang lo-in muituum (target) kikha loding ahihman-in angsung duhhop huaihamnate paaikhia-in veina neih theihding kisinding ahihi.\nGiinkholhsa-tawh kituak-a kalsuanna-ah kitukalhna a-omloh nading-in giinkholh ma-in giinpihding-a kilawmteng kamkum khawm-a geelkhawm masakding ahihi.\nGeelna-tawh kituak-a akiseem ahih naaknaakleh (hunlehmual zil-a lohtheihloh laih akuul neuneu cihloh) kinialna peuhmah omsak nawnlo-a maainawtding ahihi.\nGeelna-tawh giinkholhna mitsuan-in akisep naakleh ataangpi maa kitun dinghi.\nMatut khit nangawn ciang-in tua abeisa sung-a thaneemna khempeuh kalkhia (analyse) ngiat-in, masuan adang zopna-ah bangci pelh theihding cihte laaksiamna-in masuan limci sak seemseem dinghi.\nGeelna, giinkholhna cihte apian theih nading-in kipawlna’ tuplehngiim (aim & objective) kician tak-a gelhtheih, kaihtheih, guantheih kisam-hi (tua ahihman-in penglam gaalkaap ahauhman khawng-a tutphah hongtu a-om limlimleh cikmah hun-in geelna, giinkholhnate piang ngeilo ding-a, apianleh tuabang mite’ mindeihna-tawh mapanna ciang bekmah hilel dinghi).\nKipawlna-in tuplehngiim kician aneih theih nading-in khang tuihual-tawh atonkhawm siam, lungtang-tawh a-it mi kisam-hi, banghanghiam cihleh “lungtang” lo-in tampi kigeel nianua-a, mipi’ maai khawng-ah kigen zuahzuah pongsaam napi-in ahun ciang-in bangmah hong kiseem hetlo lelmawk zeel-hi.\nLungtang-tawh kampau-in lungtang-tawh it-in vei thei lehang nang leh kei I-ki muhdah nading, I-ki hazaat nading, kigaalbawl nading khatbeek ka-mu kei-hi. Mipihte’ muhna ding khualna ciang khawng-tawh thugen lasakna-pen lungtang-tawh kilehbulh-a, minam khantoh nading khat mahmahzong kimu theilo-hi. Amau’ penglam gaalkaapte-in ahihleh “nasia saam-ei, thuuk mahmah saam-ei, pilvaai, piicinvaai taktak,….” cihsak pheenpheen lel-a, tuate-in minam susiasia-in, guh tung-a guu zuut bang-in hongzen lua-hi.\nPasian-in Lungtang hongkalh mahbang-in Zo Tuunnu-inzong Lungtang hongkal-hi. Kineihsiamna, laigelh siamna, thugensiamna, lukhuneelkaai beemciacia, meelhoihna, cihte hongkal peuhmah lo-hi. Na’ Lungtang bek hongkal-hi.\n“Ka’ tapa-aw, na’ lungtang hongpia in” tu-inzong hongcici laai-hi.\nBanghang-in na’ lukhuneelkaai khawngbek piapia-in laklak liatluat leltak na-hihiam?\nBanghang-in na’ zaliatna, na’ tutphah saangpi cihteng khawngbek laklak lenlan na-hihiam?\nBanghang-in mite’n “pilvaai tak-ei, nasia mawk-ei” hongcihding ciangbek-tawh na’ Tuunnu phatphat pongmawk na-hihiam?\nBanghang-in “Zomi” ci phuunphuun-in na’ khuaveengte nangawn el-in langbawl kawmkawm-in “Zomi it” kicici laai na-hihiam? Nanglehnang akikheem na-hihlam theihhun mahmah ta-hi.\nBanghang-in min-ngah theih nading lampi, sum-ngah theih nading lampi, sia septheih nading lampi, upa septheih nading lampi zonna ciang-tawh na’ Tuunnu hicih mawk na-hihiam? Tuunnu neilo sanggah kisa na-hihiam?\nMi khat-in ahun-amual zil-in kikheel thei mahhi, ahizong-in “lungtang” taktak kikheel theilo-hi. Kingaknaneilo itna (unconditional love) kisam-hi. Pasian bek-in anei hilo-a, Pasian mahmah-in nang leh kei’ tung pan-a hongkalh itna-zong kingaknaneilo itna ahihi: lungtang khempeuh cihteh kingakna neilo, mudah thei ngiatlo, langpang theilo, gaalbawl theilo cihna ahihi. Haksa lualo-hi; Na’ lawhcin hun-in Pasian na it-a, na’ lawhsap ciang inzong Pasian na it naakleh kingaknaneilo itna ahihi. Tua mahbang-in, makaai panmun na-ngah ciangbek-in Zo Tuunnu a-it na-hih lohding, upa panmun na-ngahman, sumkeem na-hihman, khangno makaai na-hihman, ulianpi daan-a hongki koihman bek-a a-it na-hih lohding naakpi-in kisin in. Piangthei-hi. Piang khinzo-hi. Kipawlnate-in hong paampaih-a, hong langbawl zong-in Zo Tuunnu na’ itna kiamsak kei in, na tampi na’ septheih omlua mahmah-hi. Na’ lungtang-in na’ sepding honglak den-hi. Om-hi, tam-hi, abuuk abaak-in sepding-in hongngaak-hi.\nLungtang-tawh a-it mi-in amau’ min kidawk nading sang-in minam’ phattuam nading mitsuan uh-a, min leh\nangsung bek-tawh a-it mi-in amau’ kidawk nading, amau’ patkhiat ahihkei naakleh seem cihthadah langpan den uhhi. “Na’ khut ziatlam’ nasepna na’ veilam theisak kei un” hongci ngeungeu Vaan Pasian’ deihna-tawh akilehbulh vive-in lungtang neilote gamta ahihleh nang leh kei-in lungtang neibuang, lungtangnei uut buangding hihang! Ulianpi neihsate khalau thapaai-a, ‘naupangvaai’ hongsak mahmah-uh hang-in lau nading omlo-hi. St. John-in, “Itna-ah launa omkei” ci ahihman-in thumaan genna, minam min maan gennate-ah lau hetlohna-in itna’ gah khat ahihi.\nTua ahihman-in, I’ lungtang-tawh Pasian it siamding kisin kawm-in, Ama’ piansak Zomi-zong lungtang mah-tawh it siamding kisin lehang-a, thumaan genna-ah lauloh kisin lehang “Zomi leh Zogam Hihlaai-ah Om-hi” kici thei tading ahihteh kipat ahun naaidiam ci-in adam theilo I’ meima anaaiphual kiingkeeng-pen anaai hong dawtkhia kiik pak-ing. Sisan, sigel zong luangthei khamawhloding-a, anaaiteng leh asisan hoihloteng luangkhialeh damlam manawh zawding lametna-tawh,\nPrevious: Mit tawh mawhna ~ Dr. Ngul Khan Pau\nNext: Nungzui Suahna #1 ~ Dr. Ngul Khan Pau\nHong nusia Rev. Dr. G. K Nang phawkna ~ T. Sawmlian\nSum beilo Malaysia paite tauna aw\nPiangthak nungtolh ~ Tdkhen


url: =Vondeih Kep Ding – 11 (Pau Khan Kap) :: ZOMI DAILY\nVondeih Kep Ding – 11 (Pau Khan Kap)\nposted on 28 November 2014 at 2:17 pm Lomkholna: Article, Paukhankap\nVondeih Kep Ding – 11\nKong it Tawng,\nTawngno aw, zanni in na nu tawh ka ki hopih leh na nu in “Thangpi zong kua tawh ki thei ahi tam, ngaih khat khawng nei hi ding hiam, tusung teng aom dan hong kilamdang keei veh aw! Fair And Lovely bang hong lei sak in, nu aw hong ci keei in, hong kipuah keei veh” ci-in hong gen hi ven!\nNa nu’n hong gen thu te ka zak ciangin na pa’n tha na ngah mahmah ing! Pasal khat hih buang hive hang numei hoih sak nei mah lo ding maw! Numei hoih sak nei thei lo-in, lawm peuh nong ngaih theih loh khak ding pen na pa nalau simsim zaw ingh! Nang, a ngai hak hi zaw lai\ncei! Na paukhankappa’n bang tan ( 2 ) kakah lai pek a kipan, ka sangkah pih numei te hoih sak nei in, a mau theih loh kal in na ngai sim ngei hing. Kamuh nop man bekbek in a innmai lampi khawng ah lengpeei khat tawh kileh suk kileh to-in, amau hong theih ding lah lau sim pian, zumpian si-in om in, kua ma theih loh pi-in a innmai khawng ah kapai ciangin kamai zumin ka kisuang sim mahmah pong hi.\nTun zong nang’ na tua cih ding lamtak hong thei ing. Bangbang ahi zongin i it, i ngaih te’ mai ah a kua kua maizum in, a ki zahtak hi dingin um ing! Na kikholh pih na lawmte khat peuh in “ banghang in tua nu, ngai nai a?” ci-in hong dong leh na bang ci gen tam! Azenzen in napa’n hong dong leng e leh koi dan in nong dawng tam? Ka phawk lai-in hih thutawh kisai kong kuppih nop, kong gennop om mah ei.\nCollege kum nihna ka kah lai-in ka kikhop pih mahmah kalawm thantalang te khat pen ka theih loh kal un Falam nungak te khat na na ngaisim in, a it a ngaihna zong lai-in na khak hi. A nungak nu zong numei dang pawlkhat te bangin a ngai lo pi, a ngai kineih khem in ka lawmpa na na gaam gawp lo-in, a san zawh loh na leh a ngaih zawh loh na ahang hoihtak leh siangtak in kalawm kiang na gen hi. Tua ciangin kalawm zong a ngaih mahmah khat in a itna sang zolo hi mawk ahih manin nasa lua in heart broken in, tua ciangin lawm a na ngaihsim khinkhian lam ka thei khia pan uh hi. A lungsim na sa lua mahmah hi ding hiven, Sang bang hong pelh zo liang hi. Hun khat khit ciangin kalawm pa’ kiang ah “ bang hang a hih dan zahta in nasa nai a, tua mi san zawh loh pi khawng?” ka cih leh “ lawm aw, tua dan hi kei, hih nu pen a lawmdang te bang lo-in numei hoih mahmah khat hi-in, a pi cing mahmah khat zong hi. Pasal gina lo khatpeuh khut sung a tun khak ding pen pammaih sa lua ingh” ci-in hong gen ngeungau hi.\nTua zawh kum ( 10 ) khawng ahi tam maw, tun U.S ka tun leuleu ciangin ka ompih tangval te khat in nungak khat hong ngai in, na pa zong a sitni sim pian hi ding ka hiam, kalawm kiang ah “ banghang a tua nungak nu ngai nai a?” ci-in ka va dong kha hi. “ Amah bel neulai pian si tawh, kipuah dan zong siamnai lo-in, kipuah dan kawng pantah nuam e maw,” ci-in hong gen hi.\nNa pa’n ka tuah khak kalawm nih te’, ‘itna leh ngaihna’ thu hi.\nTawng, nang’ itna ahang e leh gen ding hi le cin, bang ci bangin genin banghang na ci tam? Gen kizom lo, na nu tawh ka kimuh cil uh, na nu ka ngaihna ahang khawng, ka love story khawng uh e na thei nuam hia? Na nu’n bel ‘gengen kul kei’ cise ven ah! Aih zong na theih nop leh na nu’ theih loh kal in hong gen sim ning. Eh! Na pa’n zong na belle nu’ min khawng a nu leh a pa te khawng e thei nuam kai maw!\nPrevious: Thuthak Tomkimcing 27 Nov 2014\nNext: Ka Nu Hong Laikhak ~ Khat Thang\nLauhna ~ Rev. Dr. Ngul Khan Pau\nNorth Korea pa luanghawm hangin Hospital Kuala Lumpur ah Security khauhsemsem ~ ZD\nTopa Zeisu thawh kikna ~ Dim Lun Zam


url: =Piedra lui gei ah tusuk in ka kap hi… :: ZOMI DAILY\nPiedra lui gei ah tusuk in ka kap hi…\nposted on 16 January 2016 at 7:00 am UTC+9:30 Lomkholna: Article, ZomiQuavadis\nBy the river Piedra I sat down and wept – Paul Coelho\nHih ka ngaihno, ka it mahmah ka lawmpa tawh a khangkhia khawm ka hi uh a, ahizong a sawt lo in ka lawmpa in khangual batna ciin ka khua uh nusia in leitung mun tuamtuam ah vak kawikawi dingin kei bek hong nusia hi. Ama ngimna pen kei ngaihsutna ii bat loh hi in, ama sunmang pen ka khua uh Soria khen pek ah om hi. Tawmvei sung hong mang bikbek in, nungta maw si cihzong ka thei kei hi. Kumte hong kiveivei in nikhat ka lamet lohpi in ka lawmpa, ka it ka ngaihno kiangpan laikhak ka ngah a, tuani a kipan laikhak bek tawh ka kithuza zelzel uh hi. Ahizong in amah pen ka kikholhna uh, ka khankhiatna uh Soria ah hong kileh kik nawn lo hi.\nKa thuhkikna ah,\n“Lawm aw tuabang na ngaihsut theih leh hong kham keng, ahizong suahtakna na neihpen nuamtakin aam lai phot lecin hong deih ingh. Khensat pah buatbuat ken maw….”\nTua khit asawt loin amah tawh kimu dingin ka omna Zaragoza pan nai 4 sung om theihna Visa tawh Madrid zuanin vanleng tawh ka leng pah hi.


url: =US President a 45 veina Trump in President honna leh lopna hunah athugen :: ZOMI DAILY\nposted on 21 January 2017 at 7:26 am Lomkholna: News, Thangkhanlian, USA, World\nTu ni-in Americante tungah ukna manna,thumanna (allegiance) dingin kamciamna ka nei hi. Kum takpi tak American vanbawlna\n(industry)-te foreign industry-te hauhna dingin i bawlsak a, i gam humbit ding galkap khiam sukin gamdang ah i galkapte i sawl a, i galkapte nakpi takin zawngkhal lawh uh hi. Ei gamgi humbit ding nolh in gamdangte’ gamgi i humbitsak hi. Tua dingin trillion leh trillions dollar tampi tak a mawkna in i beisak khin zo hi. Gamdangte tampi i hausa sak a, tua hangin ei i zawn’ lawh hi.\nKihumbit leng tua in hauhna leh thahatna hong guan ding hi. Ka pumpi-a guh om khempeuh tawh note adingin nasem in, ka pang dinga, kong nengniam ngei kei ding hi. America in zawhna ngah kik dinga, a beisa hunin zawhna a ngah sangin zawhna ngah kik zaw ta ding hi.\nI sepnate (jobs), i gamgite, i hauhnate leh i sunmangte i la kik (bring back) ding hi. Lampi thak, highway lampi thak, lei thak, hawlguam thak leh meileeng lampi thak i bawl ding hi. Americate hamphatna ding i guan dinga, American khut leh American nasepna thatang tawh i gam i bawkpha kik ding hi. Tua dingin zuih ding ol sam mahmah nam nih bek kizang ding hi : Ametican vante lei ding, Americante mah guai-in bawlsak ding hi hang.\nI vek in pang khawmin America i hatsak kik ding a, America in hausa sak kik dinga, America i bitsak kik ding hi. Hi, hi, i vekin pangkang khawmin America i liansak kik ding hi.\nPasian in America thupha hong pia ta hen!\nSource: Time Magazine and Independent/ Thang Khan Lian\nPrevious: Kua vaipuak hiam ~ Cin Lian Khai\nNext: Trump hunin NASA te’n Mars ah mihing asawlnading uh NASA in lamen ~ TK Lian


url: =Dialect & Ethnicity (Tualsuak awkaih & Minam) ~ JK Kam :: ZOMI DAILY\nposted on 1 January 2015 at 5:56 pm Lomkholna: Article, JKKam\nDialect & Ethnicity (Tualsuak awkaih & Minam) Tualsuak awkaih “dialect” leh minam “ethnicity” kibanglo hi. Minam khat sungah tenna mual le guam zui-in tualsuak awkaih kikhel tawm thei hi.\nNorway gam ka omna uh Oppland Division, Lillehammer khua kiim km 50 huam ah dialect 10 val bang mah a om (ko Norway pau a sin tawm ten telhak sa) hangin amau teng Norway mi vive mah kici uh hi. A awsuah a kibatloh hangin a pau uh kitel hi, tua manin minam khat kici hi.\nZOMI minam khat bek sungah Zo, Sihzang, Teizang, Saizang, Dim, Khuano, Vangteh,…etc cih tualsuak awkaih tampi aom hangin ih pau ih kitel pihtek ihih manin ZOMI vive i hihi. A tunga tualsuak awkaihte pen minam khat kiciaptehna ciang dong tungto thei ngeilo ding hi.\nMilian leh minamlian suahna dingin a mimal mahmah ih tam phot masak kul a, mi tawmcik minam lian suak theilo hi. ZOMI ah ih kigawm theih leh bek minam lian suakin kumpi tokhom na ngawn ih luah zo ding a, ei tum tekin ih tuam-tat leh sahangin hong petlum in thaampi in hong nawmvalh gai ding hi.\nZomi a kici nuamlo hi leeng, bangmi kicih sawm?\nZomi it kei leeng, kua mi it sawm?\nZomi dihpih kei leeng, bangmi dinpih sawm?\nZomi minam min tawh kipawl kei leeng bang minam min tawh kipawl sawm?\nChin pen ih veng ih sanggamte tawh Chin State level ah ih kibelpawlnajkkam ding hi a, nutsiat ding zong hilo in, ih Zomi taanga bul let masak ding zong lah hi hetlo hi. Minam kibangin, ngeina kibanga, Khuado nei Zomi teng lak pan ZOMI kici nuamlo a, Chin peuh adang khat peuh ih kicih leh namdang ten a gammang in hong ciamteh lel ding uh hi.\nZomi ih kicihna in ih Zo, Sihzang, Teizang, Saizang, Dim, Khuano.. etc, te a bei ding hi tuanlo a, tuateng a kigawmkhopna ahih lam phawk ni. ZOMI KA HI HI, ZOMI KA HIH KA KIPAK HI. I am Zomi, I am proud of being Zomi. JK Kam (Itna Leiba)\nPrevious: Kawlgam Union Day leh ‘Zomi minamni’ pahtawi leh bawlbawl lai ding maw?\nNext: A Hoihlo lak ah Khat\nSingapore inndawl 7 panin innteeng nasemkhat kiasuk in liamgawp


url: =Zolai Simbu Kum 100 Cin Pawi Ah (9) ~ Hau Za Cin :: ZOMI DAILY\nposted on 15 January 2015 at 11:18 am Lomkholna: Article, Hauzacin\nKei zong deihsakna tangin thusunna hun ka ngah a, “Tuhun Nate (science) pilna leh Khangnote” cih hi a, bangci gen ding, bangteng gen ding, bangci pat ding, koi ciang gen ding, a sanglam gen ding maw, a mipi nautang teltheih cianga gen ding maw cih ka lungbuai mahmah hi. Siate leh makaite hong deihsakna nakpi in ka lungdam a, hibang Kum 100 Cin Pawi ah ka khatvei hun ngahna bek hilo in mipi hizah kikhopna ah thugen in ka din a khatveina ahih manin lawp mahmah napi Siapi Thuam Khan Thang cih bangin ka ‘kihta sim pian’ hi.\nAhang pen mipi lametna leh a ngai mipite theihtel siam dingin gensiam kei leng ka hun, ka sum bei, ka kisakkholhna khempeuh a mawkna hikha ding cih ka lim ngaihsut mahmah hi. Tua manin ka hun zat simin a tam thei pen mipi lam pan dotna leh a theihnopte uh dotna hun a om thei bangbang ka hihtheihzah in hanciam in dawng ding cih ka kiginkholhna hi.\nMihing in a omsa sing leh suangte, sikte sutuah in inn leh lo lamin mawtaw khawng, vanleng khawng i bawl a, gunkuang leh tembaw khawng bawl in a sungah tuangin mun khat pan mun khat i pai a, khe tawh pai sangin tawldam zaw in kitungbaihzaw, kimanlangzaw ahih manin tua bang hihtheihna, hihsiamna leh tua bang piansak theihna, bawl theihna siamna neite mipil, misiam, khutsiam, khuakpil, a ngaihsun zo ciin i pakta a, nate pilna thuthuk thei ciin i ciamteh hi.\nA taktak in a omsa, Pasian bawlsa, Pasian omsaksa nate lemtuah, gawmtuah in a dang khat a bawlpak ziau uh hi a, a kipatna taktak a bawltheilo vive mihing ihi hi. Pasian bawlsa nate i hei kawikawi dante khawng a vekpi a bawlpa adingin a nak thupiloh ding dan pen ama thu theihna leh pilna nakpi in lianzaw thamtham hi. Piancilna 1:1 ah, “A kipatcil in Pasian in vantung leh leitung a piangsak hi,” cih om hi. Nate khempeuh tua piansakna pan a omsa ahi hi. A kipiangsaksate zat dan, zeek dan nangawn mihingte adingin limtak kisin kul a, a piangsakpa in bel “Om hen” cih leh a om hiziau lel hi. Tua manin nate pilna thu i sin ciangin a bawlpa i mangngilhloh ding a thupi penpen hi cih ka gen masa hi.\nPhim muk khat ah zong atoms awn 5 (5millions) bang om himawk ahih manin sik them khat nangawn ah atoms tam a om ding dan kitheipah hi. Zomite in sik van zat i neih lak pan a neu penpen in i ciamteh pen ‘phim’ ahi hi. Phim pen puankhuina, lingkheina, tangsiat dawtna, etc cih bangin Zomi te in i zang hi! Tua pen sik nam vanzat i neih lak pan i lim zat mahmah ngei hi in, a neu mahmah genna in zong a kilimzat mahmah ahi hi. A omsa lak pan samzang pen a neu genna khat hileuleu a, phim tawh a kizang khawmkhawm ahi hi.\nNa khempeuh pen a tom tampi a kigawm ciangin a mel, a puam hong om pan ahi hi. Inn lamna dinga leisek banga na khempeuh kibawlna bulpi pen atom ahi hi. Tu hun ciang atom sungah zong a neuzaw omlai kici toto lai hi… Zomi khangnote in pilna thuk i sin ding om lai hi. Mikangte bek in theikhin zolo uh ahih manin Zomite khuak leh pil ngaihsut siamna khempeuh zong huh in va seppih leng a siatna omlo ding hi.\nZomi sungah nate pilna tawh kisai in a kilim theih nuam mahmah khat pen – Aji-No-Moto ahih kei leh Mehza (mikangpau in MSG or Mono-sodium Glutamate) ahi hi. Meh limsak nadingin kilimzat mahmah a, pawlkhatte bangin zasan tawh gawi in, a haizaw diakte bangin ci bangin liak ngam uh hi, kici hi. A pil gam, a khangto gam leh minamte in lim zatlo bek hilo in zanglo kikeuh zaw uh hi. Ahang pen a cidamna uh thupisak uh ahih manin.\nAhi zongin, sumbawl pawl leh sum muhna in a zang mite in anzuakna ah limtak in zang hamtang nuam uh hi – ahang: meh limsak, ankam limsak, a vanzuak uh khawng, mite in a ann uh limsa. A nek sung uh limsa ding, a sum a ngah khit uh ciang a cinat lawh phial uh zong summetbawlna ah a sumzongte tawh kisai nawnlo hiven! Nek loh theih leh hoihpen. A hang bel tawmcik ne leng phamawhlo napi a kisam zah val nek khak baih lua mahmah in tua hileh awmna, awmbing, thau, cithak, luna, ihmutsuak, etc cih bang tawh kizom pahpah hi.\nhauzacinHong kidong mahmah khat leuleu pen i huan ah mehteh mehgah te lungno leh kau in a nekloh nadingin thoza leh ganhing thahna te i buak pen mihing te adingin a siatna om hiam cih ahi hi. Thoza pen gam khangto te ah a kizat phal nawnloh kum 60 bang val khinta hi. Gam zawng leh khangto laitak te in a zanglai bek himai hi. A tom in gen leng cancer, meima, cibawk, thabawk piangsak hi. Leihoihza zong a tam luat leh a sunga chemical (dat) te mihing in kinekhawm ahih manin a piak ding zah val i piak khak ciang mihing in kine khawm lai hizen mawk in kidop huai, a zat dan siam ding kisam hi cih khawng ka gen uh hi.\nNate pilna a kipat pan tuni ciang donga khantohna tuamtuamte a lim tawh lak in a thu tawh gen in ka kidot nop uh ka kikupnopte uh kikum in ka om uh a, ni thum sung cim hetlo in hun bang ‘tom’ ka sa phial mai uh hi. A ni behlap le ung kikupnop, gennop omom lai leh kilawm. Mailam ah tua bang hunhoih hong om ding cih lamen in thungetna tawh lungdam takin Zolai Simbu Kum 100 Cin Pawi ah kei thusunna hun zong nuamtak in ka zo thei uh hi.\nVan leh lei Pasian bawlsa ahihna thu, van dumpi leh van kuumpite huih lak ah a khaina thu, tungleng vasa leh nuaia kibual ngasate nuntakzia thu, singkung leh pak hoihte, guam leh mualpite a kilawmzia thu, mihing leh ganhing namkimte thu, nek leh dawn leh a zonzia thute cih bang a tuamtuam – gennop tampi omlai hi; gengen dingin zong hoih hi, theih dingin zong hoih hi, zatpah theih ding tampi om a, mailam nuntakna hong makaih thei ding thuhoih zong tampi om hi. Mailam ah gengen, sutsut, sasa lai ni…\n“Pilna kisam na om uh leh Pasian kiangah ngen un. Mi khempeuh tungah Pasian dikin cingh mahmah ahih manin hong pia ding hi.” (James 1:5) (zop lai ding) Hau Za Cin\nPrevious: Free Cidamna velcianna (Checkup) omding\nNext: A Thu Telcian Masa In ~ Khat Thang


url: =Numeino Kumh (8) Ngual Pasal Nei Tu In Kizuak ~ Thu Tatuam (Siyin News)\nNumeino Kumh (8) Ngual Pasal Nei Tu In Kizuak\nSunday, June 28, 2015 Refugee Taw Kisai No comments\nMalaysia ngam ah Bangaladesh le Rohingya numeino kumh cing ngawl lai te sia Malaysia ah pasal nei tu in kizuak ahikom, Tenaganita (NGO) kipawlna in numeino 11 hunkhia ci thu Tenaganita director Glorene A Das in, Bernama news ah son hi.\nPawlkhat sia kumh liat hi phang aa, a inn sang pan nuntaakna haksatna hang leh, minam vai buaina hang in, Malaysia ngam ah apianna nu le pate in zuak aa, bangza taw khawng ci sia aki aat ngawl hang, Agentte fees 6800-7000 bangh pia ci hi.\nTulaitak sia case (40) bangh Malaysia palikte taw sulzul aa, case pawlkhat bangh sia Tenaganita te tung tawn in Palikte in naseam kik zaw ci hi.\nHi thu tawkisai Bukit Aman ah CID director tungah thudokna Bernama reporter in nei ahihang, zo kik ngawl ci hi.\nTenaganita te sia 1991 pan kipan Numei le patang huutu/ panpui tu in akipawl kipawlna hi aa, Malaysia theng Vietnam, India le Sen ngammite huu ngei uh hi.


url: =Numei note theihding a thupi khat om ~ Job Cinpi :: ZOMI DAILY\nposted on 3 September 2018 at 7:37 pm Lomkholna: JobCinpi, News\nHih thu pen pasalte gensiatna le pasalte hoihlohna a pholak thu hi, ci-in kong ciamtehsak nuam kei hi. Bang hang hiam cih leh laigelhpa zong pasal hi a, sanggam zong ka nei hi. Tua hangin pasalte hoihlohna gen hi, ci-in na ciamteh kei un. Sanggam pasal ka neih mah bangin sanggam numei zong ka nei hi. Nang zong sanggam numei na nei kha ding hi. Na u ahi a, na nau ahi zongin om kha ding hi.\nAhihkeileh tanu zong na nei kha ding hi. Tua ahih manin hih thu a sim pasalte in pasal hihna tawh sim loin na sanggam numeite na thuhilh theih nading le na tanute thu na hilh theih nadingin na sim ding kong deihsak hi. Sanggam numei nei lo a, tanu na neih kei leh zong na lawm numeite na thuhilh nadingin nei le cin phattuamna ngah ding uh hi.\n(A diakin, nungak tung, lawmngai cilte ading deihsakna ahi hi. Amaute in pasalte lungsim en thei nai lo uh ahih manin pasalte thu theih ding deihsakna ahi hi.)\nPasal khat in numeino khat a khemzawhna a hang tampi om lo hi. Bang hangin pasalte in numeite khemnopsa uh hiam?\nHih dotna pen a thupi mahmah dotna ahi hi. Numeite pen ngian siam mahmah uh hi, kici hi. Numei khat in pasal galhang khat a lei tawh sat puk zo hi, kici liang hi. Ahi zongin a taktak ciangin pasal khat in numei khat bek hi loin numei tampi satpuk zo mawk uh hi. Numei pen kineusek lua mahmah ahih manin numei khat in pasal khat a zawh ciangin tua numei hangin numei khempeuh in min hoih min pha ngah zo uh hi.\nKim le pam i et ciangin numei bawl a kisia pasal sangin pasal bawl a kisia numei tam za tham uh hi. Numei hanga innkuan kisia sangin pasal bawl a innkuan kisia tam zaw tham hi. Gentehna, a tate le e pasal taisan a a nung lam a zuan numei sangin a zi a tate taisan a zi dang a nei pasal tam zaw uh hi.\n(Numei ginatlohna hangin a pasal in zi dang nei hi na cih nop leh kinial hun ding om lo hi. Na up bangin na um phot thei hi.)\nPasal khat in numeino khat a bawlsiat zawhna le numeino khat a thuzawhna bang hiam cih pen numeite mahmah in zong thei lo uh hi. Numei a thuzawh pasalte nangawn in zong amau mahmah in thei lo thei lai uh hi. Numei ngiansiamna pen thu tampi tawh kigena tehpih theih ding, tehkak theih ding kammal tampi om hi. Tua hangin numeite ngiansiamna pen a nasia mahmah bangin kimu hi.\nAhi zongin pasalte ngiansiamna pen tehpih ding, tehkakpih ding kammal om lo zah dingin pasalte ngian khauhpai uh hi. Khanglui mite in, “ Pasal in a zih dongin a zi khemzo hi,” na ci uh hi. Khem cih ciangin, it mahmah napi a it lo banga omna zong khemna nam khat ahi hi. Tangthu khat sungah numei a khem ngei lo pasal a om leh tua pasal pen a pau theilo, ahihkeh mihai hi dong hi, ci uh hi.\nPasal khat in numeino khat a khem zawhna bang hang hiam cih leh, “ Hong muang zo keng,” cih numeite kammal hamg ahi hi. Tua ahih manin sanggam numeinote aw lawm na ngaih uh ciangin na lawmpate tungah hong muang keng cih kammal na gen khak loh ding uh kidawm un, kong ci nuam hi.\nBang hangin hong muang keng cih kammal hangin pasalte’n hong khem zo hiam cih leh na muan loh pam a theih ciangin na muan theih nadingin hanciam hong kipan ding uh hi. Na muanloh lam a theihma in na muan nading hanciam lo ding uh hi. Na kammal pan muang lo cih kammal na gen khao ciangin na muan theih theih nadingin kamciam, gamtat, kampau le na lung a kim theih nadingin hong vaiham ding uh hi.\nPasalte lungsim pen a lawmngaihnu in amah ngai hi cih a theih nak leh a ngah theih nadingin bang thi bang thu tawh numei in a kiciamsak zongin kiciam ngam ding uh hi. Ngah nopna lungsim nei ahih manin van a aksineelkai la dingin na sawl zongin kamciam hong pia lai ding uh hi. Mual kua khum in tui na tawisak zongin tawi nuam ding uh hi.\nAhi zongin na kingaih khit uh ciangin a tuitawisa dawn kha dingin kipamen kei in. Tua ahih manin lawm na ngaih ciangin pilvang inla kamsiam tungah kinga kha peuhmah kei in. Na lawmngaih ding pa na muan kei leh zong na lungsim sungah kemcing inla amah theisak kei in. Tua hi leh a lungsim taktak na thei pan ding hi. Na muanlohna na g n khak nini ngian zon a kipatni hi pah hi.\nHih bang thute ka gen ciangin pasal khempeuh cihna hi pah lo hi. Ahi zongin pasalte taltangah a gina a ginalo ci-in ciaptehna lai kisuanglo hi. Tua manin kidawm a, pasalte lungsim na sittel ding thupi hi. Pasalte ading kamsiam le zuau gen pen supna a om lo matbawl a khat ahi hi. Amau lam pan supna om lo ahih manin a ngah uh leh a mat hi lel uh a, a ngah kei uh leh supna om tuan loin a zian mah ngah kik lel uh hi. Tua manin pasalte metbawlna a tangtungsak na hihloh ding deihsakna tawh kong gen nuam hi.\nNong ngaih kei leh si ning ci liang ding uh hi. Ahi zongin na ngaih kik loh hangin bukkhun zong vei tham lo ding uh hi. Tua pen pasalte ngeina hi cih ding ahi hi. Na lawm numeite ahi a, na deihsakte ading ahi zongin na Share sak in. Lungdam, Job Cinpi (Zomi Laisim Nuamte)\nPrevious: Mizawng nam leh Mihau nam kilamdanzia thu (7)\nNext: Numei leh Nawi Cancer ~ Hau Lun


url: =Ngaihno… Bye Bye, Taata, Mangpha ~ Lengtong Pauno :: ZOMI DAILY\nposted on 14 December 2017 at 2:24 pm Lomkholna: LengtongPauno, News\nNidanglai inah, gamlianpi auk Empire kumpipa’ tapa khatin, anasia mahmah leitung bup level in mopawi bawla duangsuah meelhoih Lia Cinghoihkim tawh kiteeng uh hi.\nNi 7 mopawi abawlkhitciangin, anupa uh’n honeymoon paidingin hongki thawi uh hi. Motor vanleeng cihte omnailo ahihmanin, sakol kaang khat tungah hong tuangkhawm uh hi.\nKhamlengun suangmanpha tampi puading cih thei ahihmanin, lampi ah migilo (damiah) 8 in, damiah taih nuamin napang uh hi.\nKumpipa tapa in thaltang tang 7 bek pua a, thaltang 7 tawh damiah 7 akap lupkhit hangin, damiah bupa omlai mawk ahihmanin, hong kilai (fighting) ta uh hi.\nKumpipa tapa in, alawmnu kiangah, ”Ka tem hongkhak ou” acih leh, alawmnu in, alawmpa khutah atemlam, damiah bupa’ khutah abullam khakmawk ahihmanin damiah bu pa’n, alawmpa kumpipa tapa dawtlum mawk hi.\nKumpipa tapa asihkhitciangin, damiah bupa in, akham angun leh suangmanpha teng ipkhat ah guang meengmeeng a, kumpipa’ tapa zi tawh hong taikhiakhawmta uh hi.\nApaina lampi amaivuah gunpi (river) khat na luangmawk hi. Damiahbupa in, alawmnu kiangah, ”Hihguntui athuuk adai’ leh akhauh aneem theilo ihihmanin, kei guakin va kisin photning, nang’ hilai ah na ngakin, ivanteng, gungal ah ka vakoihkhitciangin, kong pikik ding hi” ci in tuisungah tuaksuk hi.\nTuinawllam atun’ciangin damiah bupa in, kumpipa tapazi’ kiangah, ”Kumpinu aw, guntuiluang khauhlua mahmahin, keibek zong sihlenaan’ a hiciang atung hi ing, nang hong pikikzo nawnkei ning, mangpha maw” acihsan leh, alawmnu in, ”Ke’n nang kongit kongngaih luatman a, gamuk kumpinu kahihding sanga, damiahpa’zi kahihding, nang hong teelzaw hilo kahiam? Hong nusia ke’n maw U… bu… miah” ci in kapbaba keei hi.\nMore: “Zomite hong laamto in” kaphuahna ahang ~ Lengtong Pauno\nDamiahbupa in, ”Na gendik hi, kumpinu dinmunh sang’… damiahpa’zi dinmunh teelzaw a, kumpipading khatpen damiah khattawh kheekngam nahihciang, kei damiah lellel khatbel, bang tawh nongkheek zentam? Laukhol ing, dahkhol ing, hong kihta ing. Mangpha na man ou” ci in apaikhiatsan vingveng hi.\nPrevious: Zalui/ Haiciin luitui gawmtuah Committee nasep khiatna (25 Nov 2017)\nNext: Mizoram pan Singapore ah inn nasem bawlsiat athuaknu a inn tungkikta


url: =Sia Mung Tawng & Siamah Niang cidam in Kawlgam tung kikta :: ZOMI DAILY\nSia Mung Tawng & Siamah Niang cidam in Kawlgam tung kikta\nposted on 23 July 2014 at 1:59 pm Lomkholna: News, Zomi\nTopa’n ithungetna ongdawng in Full Gospel Assembly International pawlpikem ahi Rev.Dr.Dam Suan Mung leh Rev.Vung Za Niang te nupa abeisa June kha lai zang akipan Australia gamah thu ummite tawh hunnuam tak ava zat khit ciangin, cidam ludam takin tu in kawlgam ciah kik ta uhhi.\nSia te nupa pen adiakdiak in Full Gospel Worship Centre Perth Pawlpi kum(2)cin pawi leh Sia Hen Khup Ordination piakna limci tak in va nei thei uhhi.Kawlgam atun kik uh nipi masa ni July 20,2014 ni-in Topa’n Yangon pawlpi ah thupha pia in nikhat sungin pawl ki ap mi (152),nau min ap (6) leh July 19,2014 ni-in mi (57)tuiphum na neithei uhhi.\nYangon ah pawlpi lungtup ahi pawlpimi Tul (10)neih ding aki tupna sungpan in tulai tak in pawlpi mi (5183) pha in,pawlpi inn (818) dong Topa’n ong behlap tota hi.Topa minthan na hita hen.Sia te nupa kawlgam a omsungin Pawlpi laisiang tho sang ah Siamah Niang in zong sangnau pangte lai hilh na nei ding cih zong kiza hi.Sia te tu kha bei-in Tulsa ong ciah kik ding uh ahihman in thungetna ah phawk ciat ni.\nSia te nupa Perth khuapi sung a om lai uh Video leh Photo pawl khat FGWC Media te kiang pan in ong copy kik ung. Source: FGA Tulsa\nPrevious: Malaysia ah Tg. Bosco Thang Zo Mang (Gamngai) in hongnusia\nNext: Tulaai Leitung Thuthang Tuamtuam Updates July 22, 2014\nMalaysia ah kipuahna Cosmetic Products nam 8 zatlohding kumpi’n tangko ~ ZD\nUSA, Colorado Springs ah Deputy khat kikaplum, Officer 4 liam\nCikha kual Covid panpihna kipia theilai\nMalaysia gamsung ah lungphona nasiatak in ki neihsawm ~ ZD\nMakai te tungah thum kikna ~ Pau Sian Lian\nTurkey gamah kumpi nasem 10,000 kitawpsak behkik leuleu ~ Thang Khan Lian


url: =Amsterdam khuasung ah mawtaw khatin mipi omna nawkgawp in mi 8 liam :: ZOMI DAILY\nposted on 11 June 2017 at 4:17 pm Lomkholna: News, Sawltak, World\nNetherlands, Amsterdam khuapi sungah Saturday nitaklam in mawtaw khatin mipi omna phulpheigawp ahih manin mi 8 liam cih AFP pan kiza hi. Aliam lakah mi 2 pen limliam phadiak uh ahih manin gimmahmah uhhi ci’n Dutch Police te’n genkhia uhhi.\nAmsterdam Police te’n agenkhiatna ah hihpen ngimna tawh gamtatna hilo in, Accident ngiat hiding ci uhhi. Mawtaw hawlpa zong thudotna kinei in, migilo Terrorist tetawh kizopna omloding in ki ummawh a, ahi zongin Amsterdam Police te’n limtak kancian laiding uh cih kiza hi.\nTua mawtaw pen khuasung mipilak anawkgawp khitciangin hawkguam sungkhat ah kiasuk in tuaciangin khawltheipan cihi.\nNungdiak mahmah in London khuasung ahzong mawtaw khatin khuasung mipilak nawkgawp in, mi 8 takin sihlawh uh a, adangzong 48 bang liam uhhi. Tuazawh kalkhat kihaldeuh in Amsterdam khuasung ah hihbang buaina tawh kizomto ahih manin, khuasung mipi te’n Terrorist te gamtatna ahihding patau mahmah uhhi.\nDutch Media te genkhiatna ah hih Amsterdam khuasung buaina pen Black Peugeot mawtaw khatpan akipan cihi. Tua Peugeot mawtaw pen Parking ah hoihtak kikoihlo ahih manin, Police te’n asitding in anehphei ciangin hatsak mahmah in taisak zeza cihi.\nVideo: BREAKING: Major incident at Amsterdam central train station as ‘car ploughs into crowd of people’\nMawtaw hathawllua mahmah ahih manin mipi omna ah mi 8 taihkha a, hih buaina phual ah zato mawtaw Ambulance leh Police tampi in umcihpah uhhi.\nAliam ngawh phadiak mi 2 tepen zato kipuaksuak a, adang te ahihleh aphual ah zatui kibawlpah hi.\nRelated: Japan Company khatin Mandalay Beer Company leisawm ~ ZD\nTusungteng Manchester khuasung Suicide Bomb apuakkhap banah London khuasung ahzong nihveibang buaina piangkhin ahih manin Europe sung aom gamtuamtuam tezong Security akhauhsak mahmah laitak uh ahihi. Sawltak #zomidaily\nPrevious: Taiwan ah Helicopter khat kia in mi 3 si, asi lakah Video Director minthang Chi Po-lin kihel\nNext: Kajang – Semantan kikal MRT meileng lampithak July khasung kihong tading\nUS gamsung khualzinna pawlkhat – 43